*Erdős Virág*

**KALOCSA**

*szereplők:*

LILI, *fiatal lány*

LALI, *fiatal fiú*

BOGI*, 25-30 éves nő*

VIVI, *30-35 éves nő*

SZOFI, *35-40 éves nő*

ENDRE, *ötvenes férfi*

**1. jelenet**

*Lili és Lali valamilyen furcsa, kitekeredett, természetellenes pózban lógnak a színpad felett a levegőben. Lili könnyű szkafanderben, a szíve fölött, a felségjelzés helyén egy hatalmas, kalocsai-mintás hímzett rózsa. Lali valamilyen sajátos droid-öltözékben.*

LALI **Teltek-múltak a napok,**

**még aludtak egy jó nagyot,**

**aztán mikor jött az óra,**

**-- tegnapelőtt virradóra --**

**lecuccoltak,**

**taxit fogtak,**

**nagysokára becsekkoltak,**

**átnézték az utaslistát,**

**kihúzták a Kovács Pistát,**

**ez is stimmel, az is kész,**

**pont esett, de semmi vész,**

**beszálltak az űrhajóba, *és* --**

*Hosszú, már-már kínos csönd*

LILI És?... Hé! Most miért hallgattál el?

LALI Én csak...

*Lali hallgat*

LILI Mi az, Lali, megkukultál?

LALI Tudod, Lili, ... azon gondolkozom... Hogy milyen *rémesen* bonyolult is egy ilyen történetet elmesélni.

LILI Bonyolult? Már mért lenne bonyolult? ... Jaj, Lali, te mindig mindent agyonkomplikálsz. Idefigyelj. Eddig minden teljesen világos. Van ez a Kalocsa, kész. Madarak, fák, jólevegő... *(sorolja)* Kertesház a külvárosban, boldog gyerekkor, szerető szülők ...

LALI  **Jó, jó, de mégis,**

**hogy *te* is,**

**meg *én* is...**

LILI ... álmok, vágyak, ambíciók, zeneovi, néptáncszakkör, … az *első* csók, az *utolsó* utáni cigi … Persze reménytelen nyűglődés a pályaválasztással...

LALI  **Oké,**

**de *viszont,***

**ha nézem ezt a *viszonyt*...**

LILI ... éjszakai kupaktanács a nyári-konyhában, ... *anya* titkos haditerve, a *papa* agyament ötletei... ésatöbbi, ésatöbbi... Mígnem egy nap --

LALI Mígnem egy nap --

LILI Egy esős, nyári délelőtt...

LALI **Valamivel tíz előtt,**

**a Kalocsai tó előtt,**

**ott, ahol a lombok,**

**takarják a dombot ...**

*(felkapja a fejét) Na* de most már aztán ... *álljunk* meg egy szóra! Hát *ez* a Kalocsa mégiscsak egy --

LILI Hát persze, Lali. Ne butáskodj. Kalocsa egy *kisbolygó,* mindenki tudja, ... hol itt a probléma? A Földtől kábé 220 millió kilométerre, valahol a Mars és a Jupiter között kering az űrben. Területe 53 négyzetkilométer, keringési periódusa 3, 7 év, "pályaellipszisének excentricitása": --

LALI Na jó, és a ... *szereplők*?

LILI *(folytatja, játékosan)* Államformája oligarchia, hivatalos nyelve: a kun.

LALI *(folytatja)* Egy *hát*borzongató történet *haj*meresztő szereplői...

**Egyikük egy high-tech droid,**

**de *full*-extrás szinte már!,**

**wi-fi, bluetooth, visa-kártya,**

**vonóhorog, minibár…**

**A *másik* megegy**

**... *másik* személy,**

**egy bizonyos**

**nő.**

**A *szkafandere* csini,**

**de a**

**szíve sajnos**

**kő.**

LILI Na tessék. Megint kezded?

LALI Mit?

LILI A froclizást. Mióta csak elindultunk Kalocsáról, egyfolytában froclizol. ... Figyelj, ha te azt hiszed, hogy *önszántamból* hoztalak magammal, akkor irtó nagyot tévedsz! Ha nem volna a papa, meg ez az ő *permanens,* *beteges* bizalmatlansága*,* akkor te most *tudod* hol lennél, Lalikám? Tudod? Na hol? … Ott kuksolnál a kisszuterénban a minitraktor meg robikapa közt! Bezony!... De a *papa...!* ...

LALI Hátigen …A kedves *papa* volt szíves a *bizalmába* fogadni ... *(nagyképűen)* Nem is tudtad? ...Indulás előtt fél órával odalépett hozzám, ... beinvitált a dolgozószobájába ... megosztotta velem az *aggodalmait* ... aztán *őrző-védő* funkcióra állította a központi kompjúteremet, és végül *nyomatékosan* a lelkemre kötötte, hogy...

LILI Őrző-védő! Röhögnöm kell! ... Majd pont egy ilyen *magadfajta* fog megvédeni! Egy ilyen *lepukkant*, *ezer* éve kifutott modell, ... *B*-kategóriás! ... egy *eleve* problémás szériából... Nézz magadra, Lalikám! Hát a *mikro-*cellás szellőződön befolyik víz!

LALI Waterproof! Már elnézést!

**Ne neheztelj Lalira, hogy**

**nem egy komplett dalia, mert**

**lehet, hogy csak százhatvan,**

**de legalább**

**vízhatlan.**

LILI Na ne mondd! ... Te idefigyelj!

LALI Hm?

LILI Tudod mire gondoltam?

*A kezével Lali hátánál matat*

LALI Hogy? *...* Na! Lili! ... Mit csinálsz?

LILI Ha én most ezt a...

LALI Ne csikálj már! .

LILI Ha én most ezt a pici, piros tápkábelt itt a lapockád alatt szépen megfognám, ... így, ... aztán *sutty*...

LALI *Sutty*? Hogy érted azt, hogy *sutty*?

LILI Sitty-sutty, kirántanám...

LALI Huha, Lilike! Huha! ... Annak *katasztrofális* következményei lennének, ezt te is tudod!

**A szív megáll,**

**a softver lefagy,**

**arról nem is beszélve,**

***hogy*...**

LILI Beijedt a bádogember, nézzenek oda! Na, jól van, jól van, folytasd szépen amit elkezdtél. Hol is tartottunk?

LALI Hol is, hol is, ... valahol ott, hogy...

LILI Kalocsa, hm? ... Úgy értve, hogy Kalocsá*ról* --

LALI Igen, igen, Kalocsá*ról*, erről a különös, távoli ...

LILI Egy esős, nyári délelőtt...

LALI Egy esős, nyári délelőtt Kalocsáról, erről a különös, távoli bolygóról érkezik a Földre Lili *(rámutat),* és Lali *(magára mutat)*.

*Lili valamilyen nőies bemutatkozó mozdulatot tesz*

**Lili,**

**habár többnek látszik,**

**bakfis még, de**

**dívát játszik.**

LILI Nana! ... Nana!

LALI **Félre durca, félre bú,**

**lényeg az, hogy:**

***épp* idén lett**

**nagykorú!**

**Most már aztán *akármeddig***

**nézheti a tévét,**

**betöltötte 18**

**milliomodik évét.**

**Úgyhogy neki mostantól a**

***jóisten* se dirigál,**

***már*pedig neki egy ilyen**

**"*Kalocsa"*,**

**az derogál!**

***Itt* hiába jár a szája,**

**a *kutya* se figyel rája,**

**se állása,**

**se pasija,**

**se kéglije,**

**se kocsija,**

**összetöri lábát-kezét, hogy**

***világot* lásson, ezért**

**kitalálta magának egy**

**őrült nyári este,**

**hogy egy évre**

**meg egy napra, ...**

LILI ... egy "*galaktikus* *pillanatra*"...

LALI **... elutazik**

**Pestre.**

**Anyja sírt,**

**az apja érvelt,**

**ezzel persze mitsem ért el,**

**Lili senkit nem kímélt:**

**legfeljebb majd küld...**

LILI ...egy mail-t!

LALI **Ez van, slusz-passz,**

**nincs mit tenni,**

**nem riasztja vissza semmi,**

**sem a kozmosz,**

**sem az éter,**

**sem pedig az ominózus**

***kismillió* kilóméter –**

*Egy pillanatra megáll, felemeli a mutatóujját*

**Csak**

***az* a baja egyedül,**

**hogy *mér* nem mehet *egyedül!***

**De *akármilyen* nagy merész,**

**ha azt súgja a józan ész,**

**hogy...**

LILI Jaj, Lali! Már megint ezek az örökös komplexusaid! ... Tudod mit? Most inkább onnantól, hogy...

LALI Oké!

**Ez itt most egy hülye rész,**

**beszálltak az űrhajóba,**

**kész.**

*Szünet*

LILI És? ... Aztán? ... Hé, most mi van?

LALI *(sértődötten)* Lili, ne is haragudj, de én ezt így --

LILI *(hízeleg)* Na!

LALI Jól van, jól van...

**Lali pattan,**

**mint a labda,**

**picit fél,**

**-- de nem mutatja! --,**

**szívében vad szenvedély,**

**még egy perc és**

**megkapják a**

**felszállási engedélyt.**

**A *raketták* beindulnak,**

**a hajótest meginog,**

**(otthon némán bámulják a**

**képernyőt a rokonok)**

**Előbb-utóbb**

**minden műszer**

**egytől-egyig befuccsol, a**

***robot*pilóta a *végső* fény-**

**sebességre kapcsol …**

**s míg Lali *új,***

**-- és mindig újabb! --**

**rádiójelekre vár,**

**Lili itt,** *(Lili felé bök a fejével)***a szomszéd kabin**

**ablakánál álldogál,**

**s míg szeme előtt leperegnek**

**életének tényei,**

**elmaradoznak mögöttük**

***Kalocsa***

**fényei...**

*Hirtelen kialszanak a fények, teljes sötét*

LILI Ajaj! Baj van? Merre járunk, Lalikám?

*Fény*

LALI **Huss, ez itt *jobbról* a Vénusz,**

**balról a Hold,**

**-- vagy a Nap? --**

**Hőseink épp *Vác* kisbolygó**

**légterébe tartanak...**

*Újra kihunynak a fények, teljes sötétség*

LILI Hahó!... Te Lali! Asszem itt már megint valami gikszer van! Hallod? Csinálj már valamit!

*Fény*

LALI **Hopp, egy**

**újabb fekete lyuk,**

**na de most már semmi gáz:**

**mint a gríz a rosta likát,**

**hőseink épp**

***most* sze-**

**lik át...**

Hopp-hopp, Lili!! Kapaszkodj! ... Figyeled?A hőpajzs *felizzik*, a hajótest finoman *berezonál* ... És a "parancsnoki modulról" leváló "automata leszállóegység"

***ebben* a szent percben,**

**-- egy *sasmadár* se szebben! -- ...**

LILI Nemmondod! Ezek szerint ez itt már… *Büdipest*! ... Atyaég! Hát nem gyönyörű?

LALI *Büdipest? ...* Talán inkább Budapest!

LILI Budapest. Hát persze! *(mutogat)* Nőbánya, … meg a Gépliget fái! Nahát! Épp, ahogy elképzeltem! Hüllői út, Perec körút, … nini, a híres Hopptogon! Meg a Dínók boltja!

LALI Ajaj, Lili, azt hiszem, hogy te itt valamit *elég* csúnyán…

LILI *(mutogat)* És ott?… Ott! Ott! Nézd csak! A Duma! ... Ha!… *(fülel)* Hallod ezt, Lali? ... Fecseg a felszín!… Hát nem csodálatos?!

LALI Idefigyelj, Lilike. Szerénynek mondható digitális kapacitásom terhére kénytelen vagyok néminemű helyreigazítást eszközölni. A *szóban* forgó *geográfiai* objektum neve *helyesen*:Budapest. ... Budapest egy nagy és szabad ország, területe annyi, amennyi, de ha a lukakat is beleszámítjuk ...*(szünet)* akkor több. Budapest a városok városa, rovarok világa, majmok bolygója, satöbbi .Vigyázat!

LILI Jaj!

LALI Budapest az idegencivilizációk látogatói számára *kellemetlen* meglepetéseket tartogat! Egy vaslábosban sárga fű virít, és a parkolójegy-automaták is meg vannak buherálva! Sőt!

LILI Sőt?

LALI A várost időnként *vérözön* és/vagy *lángtenger* borítja el, ilyenkor érdemesebb valamely dél-kaliforniai üdülőparadicsomot felkeresni.

LILI Költők?

LALI Költők? … Budapesten a költők *szoborból* vannak, ülnek a seggükön és nézik, hogyan úszik el…

LILI Kulturális élet?

LALI Az nincs.

LILI Nincs?

LALI Ja, de! *(hadovál)* Budapest kulturális élete pezsgő...

LILI *(értetlenül)* Pezsgő?

LALI Hát persze, Lilike! Na idefigyelj!

**Éjjel-nappal minket vár a**

**lovi meg a libegő,**

**kiabál a hugi meg az öcs,**

**Budapest kulturális élete pezsgő,**

**vidékieknek...**

LILI Vidékieknek?

LALI **Vidékieknek: fröccs!**

*Bumm! Hirtelen, éktelen zaj, mint mikor egy nagy, nehéz tárgy a földbe csapódik. Ezzel egy időben a szín elsötétül*

**2. jelenet**

*Egy irodaház alagsorában kialakított konditerem. A színpad bal hátsó részén egy egyszemélyes infraszauna-kabin, az ajtaján túlhangsúlyozott hatósági pecsét és sárga rendőrségi szalag. Elöl, a színpad jobb oldalán három, kissé lehasznált kondigép. Szofi és Bogi teremkerékpáron teker, Vivi futógépen fut.*

SZOFI *(a fejével az infraszauna felé int)* Még mindig ott a sárga szalag, figyelitek?

BOGI Ja. Rátették a hatósági pecsétet és annyi.

VIVI Mi meg csak jövünk-megyünk, kerülgetjük...

BOGI ... tekerünk, mint az őrült,

SZOFI ...pedálozunk végkimerülésig...

VIVI ... hajtjuk magunkat, mintha *mi* sem történt volna ...!

*Csendben tekernek*

SZOFI Az *életben* nem fogok többé szaunázni, az hétszentség!

VIVI *Hányszor* kértem! ... *Könyörögtem*, hogy ne vigye túlzásba! ... De ő ...!

BOGI Rettenetes. Akárhányszor odanézek...

SZOFI Csodálod? ... Egy eleven koporsó!

VIVI Benne szegény kicsi drágám utolsó, forró lehelletével!

BOGI Belegondolni is szörnyű!

VIVI Valósággal ... *megfőtt* szegény.

*Csendben tekernek*

SZOFI Ti egyébként ... *tudtátok* róla?

BOGI *Nem* mondod!

VIVI Na *álljon* meg a menet! ...

*Mindhárman leállnak*

SZOFI Engem *nem* zavar az ilyesmi, *tudjátok* nagyon jól, de azért...

BOGI Mondjuk időnként *nekem* is fura volt! ... Már gondoltam is, hogy rákérdezek...

SZOFI … *látja* azt az ember, tudjátok, hogy van! *(Vivihez) Neked* például *sose* tűnt fel, hogy...

VIVI Kizárt!Ha lett volna valami *zűr* vele, arról én tudnék.

*Újra tekerni kezdenek*

SZOFI Szégyelte.

BOGI Nyilván!

SZOFI *Sokan* szégyellik!

BOGI *Hülye* lett volna nagydobra verni ...

SZOFI Inkább próbált szegény elvonulni a világ elől...

BOGI ... a problémák elől ...

SZOFI ... a *realitások* elől...!

VIVI Még szép! Csórikám *képtelen* volt megemészteni, hogy ... *(Bogihoz)* Miért, *TE* talán képes lettél volna rá? ...

BOGI *Én*?

VIVI Kitaszítva a nagyvilágba, ... egyedül, mint az ujjam, ... pasi nélkül, minden nélkül, tapasztalatlanul és...

SZOFI *.*.. infra-mániásan!...

VIVI ... *fényévekre* mindentől, ami odáig az életetjelentette a számára ...

BOGI Rettenetes! Szerintem *ide* is csak a szauna kedvéért járt le.

VIVI Így is van. Ott legalább kis időre maga lehetett ...

BOGI ... a bánatával ...

VIVI … meg az emlékeivel...!

BOGI De azért ez iszonyú. Hogy *pont ez* lett a veszte szegénykének...

*Tekernek*

BOGI *(döbbenten mered az infra csukott ajtajára)* Uramisten! Azt nézzétek!

VIVI Mit?

BOGI Kinyílt az ajtó! Ahogy az előbb így hirtelen odanéztem...!

VIVI Mi nyílt ki, kisbogár? Az infra? Megőrültél? *Belülről?* Hát már *hogy* a francba nyílhatott volna ki! Ott a pecsét, látod! Képzelődsz, Bogikám.

SZOFI Ne bántsd már. *(Bogihoz)* Én megértelek, drágám. Mindnyájan szeretnénk, ha egyszer megtörténne a csoda. Odapillantunk, kivágódik az ajtó, és épen és egészségesen kilép rajta ő, ... a kicsi szőke lány, ... a legjobb barát, és legkedvesebb kolléganő, akit mindnyájan annyira szerettünk...

VIVI Te speciel utáltad, drágám, azért legyünk őszinték.

SZOFI Én? Már hogy utáltam volna? Kicsit idegesített a folytonos *rajongása*, ahogy valósággal *istenítette* Endrét, ... a *saját, közvetlen* főnökét! Egy par excellence házasembert! Mégiscsak *undorító*, nem? De hogy *utáltam* volna... azért az túlzás. *Hányszor* próbáltam a lelkére beszélni, hogy térjen végre észre, hogy *fújja* ki az orrát, *törölje* le az arcáról az elkenődött szemfestéket és *vesse* ki végre a szívéből azt a ronda, szőrös embert... de hiába. *Egyfolytában* tette magát, röpködött, affektált, tűzpiros szandiban, meg köldökig kivágott spagettipántos ruciban szaladgált...*(súgva)* Gyereket akart tőle, nekem árulta.

VIVI *(újdonság a számára)* Gyereket?

BOGI Gyereket?!Micsoda ötlet!

VIVI Ja. Hányszor mondta! De hányszor! Vivikém, aszongya, ha engem ez az Endre elvesz, én szülök neki egy *akkora,* de *akkora* babát...!

SZOFI Ő, meg persze le se *szarta,* tudjátok nagyon jól.

BOGI *Nem* számít annak az égvilágon *semmi! ... C*sak az "*eladott példányszám*"...

SZOFI ... meg az anyja!

VIVI ... meg az a *hideglelős*, *hipohonder* felesége ...

BOGI Rálőcsölte a legmacerásabb cikkeket és annyi.

VIVI Ugráltatta éjjel-nappal... ezt kopizd be, azt diliteld...

BOGI Fizu alig, szabi semmi ... megfingatta, aztán persze ...

VIVI Nem csoda, hogy szegény drágám maga alatt volt!

SZOFI Hogy *önértékelési* zavarai meg *táplálkozási* problémái voltak! ... Egyszer szállok le az Astóriánál, benézek a mekibe és atyaég. Tudjátok mit láttam?

VIVI Na.

SZOFI Ott ült szegény az ablak mellett, kisírt szemekkel, magába zuhanva ... *egy* szál *loncsos* pamutkardigánban, ... smink nélkül, meg minden nélkül...

BOGI Úristen!

SZOFI ...és hamburgert evett! Baconosat! ... *Ekkora* szalonnák lógtak ki a száján!

BOGI Te jó ég!

SZOFI Nyilván öngyilkos akart lenni.

VIVI Világos.

SZOFI Sőt!

BOGI Sőt?

SZOFI Nem azért mondom, de szerintem ez az ominózus *infrás affér* se egészen úgy történt, ahogy azt az idióta HR-esek megpróbálták beadni nekünk!

BOGI Nem?

SZOFI Hát *persze,* hogy nem!

VIVI Hogy érted?

SZOFI Most gondold csak el. ... Üldögélsz odabent, relaxálsz, lazítasz, ... a tavalyelőtti fürdőruhádra, … meg a *végsőkig* felajzott *verejtékmirígyeidre* gondolsz, ... szinte *érzed*, ahogy a *gigantikus* méretűre tágult pórusaidon keresztül szép sorjában távoznak a testedből a *kalóriák*... aztán egyszer csak *huss*, látod, hogy idő van, visszazökkensz, nincs mit tenni, kapod az elázott, céglogós türidet, nyitnád az ajtót, ... de hoppá. Próbálod újra: miazisten, nem nyílik. Pánikba esel, ... mert *pánikba* esel! Hát *hogy* az istenbe ne esnél pánikba! Végtére is ott kuksolsz egy 120 fokos befalazott budiban, vagy nem?

BOGI Végülis...

SZOFI És? Ha pánikba esel, mit csinálsz?

BOGI Dörömbölök?

SZOFI Dörömbölsz! Hát persze! Dörömbölsz, visítasz, vered a falat!

VIVI Előbb-utóbb *ő* is dörömbölt volna!

BOGI Ha már egyszer forr az agya!

SZOFI És ha dörömböl, *csak* meghalljuk! ... De tudjátok mit?

VIVI Na!

SZOFIÉn amondó vagyok, hogy szegény drágám se nem visított, se nem dörömbölt ...csak ült abban a forró, pokoli kabinban, és várta a halált.

BOGI Rettenetes.

VIVI Az ő gyönge, meggyötört szívével....!

SZOFI Biztosra ment. *Az* a nagy igazság.

*Kinyílik az infraszauna ajtaja, hangos recsegéssel végigreped a hatósági pecsét, lehull a rendőrségi szalag, és az ajtórésen kikandikál Lili*

*Innentől szimultán beszélgetés Lili és Lali, illetve a három nő közt*

*A nők nem látják Lalit*

LILI Hahó!

BOGI *(mint az előbb)* Azt nézzétek! Az ajtó!

SZOFI Jaj, Bogi, már megint kezded? Ez most már igazán *annyira* gyerekes!

VIVI *(ő is észreveszi)* Jézus Mária!

*Szofi is odanéz*

SZOFI Nafene!

BOGI Halucinálok, mi?

LALI *(Lili háta mögül kandikál)* Csak óvatosan, Lilike! Csak óvatosan! Nehogy már a *legelején* csúfos véget érjünk! Ez itt nem ám a *Szaturnusz*, a maga csendes, kietlen tájaival! Ez itt a Föld! Meg az őrült pesti közlekedés!

SZOFI Hát ez meg *ki* az isten?

BOGI Fogalmam sincs.

SZOFI És egyáltalán *mit* keresett odabenn?

VIVI Talán a karbantartóktól valaki.

SZOFI Vagy a proszektúráról!

BOGI ÁNTSZ! Nézd csak! Az ott nem egy *higikendő* a kezében? *(Lili kezében nincs semmi)* Gondolom fertőtlenítés, ilyesmi.

VIVI Hát, igen, végülis *muszáj* egyszer végigmenni! A hullafoltok, meg minden...

BOGI A szerelését nézd! Ez nyilván valami spéci védőöltözet.

SZOFI Na jó, de azért mégiscsak különös, hogy most, amikor már a *nyomozás* is régesrég lezárult...

LILI Te Lali! Idefigyelj! Nem lehet, hogy az a bizonyos "szuper-precíziós" "nano-lokalizátor" kissé *elkalibrálta* magát?

LALI Az kizárt! ... Vagy mégis? *(magában dünnyögve egy térkép-féleséget tanulmányoz a tenyerén)* Huha, Lilike! … Baj van!

**Akárhogy is vág az eszem,**

**bedöglött a GPS-em.**

LILI Na! Jól nézek ki veled!

LALI **Szélesség és hosszúság**

**csupa baj és bosszúság...**

SZOFI Ne essetek pánikba! Ez az új lány lesz!

VIVI Na ne-e!

BOGI Az nem lehet!

VIVI Ebben a göncben?

SZOFI Nyilván lejött kicsit körülnézni, mielőtt... Ha jól emlékszem, holnapra lett kiírva az interjú.

BOGI Interjú?

SZOFI Hát persze. *Tudjátok* Endre mennyire nyomatja a dolgot. "Profilbővítés", meg minden, ... és *most*, hogy ilyen *tragikus* hirtelenséggel megürült egy státusz...

VIVI Igaz is! Én tettem fel a hirdetést a netre. Dekoratív külső, felhasználói szintű miafrász...

LALI Nincs mit tenni. Meg kell kérdeznünk valakit. De kit is, kit is? ... *(Szofiék felé)* Nézd csak! Földlakók!

VIVI Úristen. Ez idejön. Ti ismeritek egymást, Szofi?

SZOFI Megőrültél?

VIVI Vagy mit akar ez?

BOGI Gondolom a … *(Szofi „gépére” mutat)* micsodádat...

SZOFI Igen? Na még *az* kéne, hogy kihúzza alólam a bringát! Én *céges* vagyok, anyukám, *beltag*, vagy mi az isten. Nehogy már egy ilyen kis huszonéves gizdamaca kiüssön a nyeregből!

BOGI Lerendezzük!

VIVI Nem probléma!

LALI Barátságosnak tűnnek! *(feléjük int a fejével)* Hm?

LILI Most mit akarsz? Úgy érted, hogy menjek oda és... Nem, Lali. Tudod én arra gondoltam, hogy mi lenne, ha elsőre inkább te.

LALI Hogy én? ... Á-á! Nem és nem! Ne is haragudj, Lili, de ez nem fog menni. Semmi esetre se! Elvégre nem *én* akartam mindenáron kapcsolatokat létesíteni! ... *Kommunikálni* az *emberiséggel*! Meg mindenféle *"galaktikus interakciókba"* bonyolódni! Sőt! Nekem eszem *ágában* nem volt idejönni! Nekem nagyon is jó volt *ott*, ahol *voltam.* A végtelen, hideg űrben... a *minitraktor* mega *robikapa* közt...

LILI Lali ne vitatkozz! *(keményen, fenyegetően)* Vagy akarod, hogy értesítsem a papát? Ugye *tudod*, milyen sors vár a leamortizált droidokra? ... Vagy a *Fehér* *Törpéről* nem hallottál még? ... És a *Vörös* *Óriásról*?

*Lali rémült tekintettel áll*

LILI *(halkan) Nők*, mi? *Az* a baj. Meglátsz egy nőt és beszarsz.

LALI Jaj, dehogy, Lilike, miket beszélsz, én...

LILI Dehogynem. ... Asszed érdekel? Kis hülye!

LALI Hát jó, ha mindenáron ezt akarod, én odamehetek! Rendben! Tessék. Odamegyek*,* nem törődök a *lehasznált*, *meggyötört* pszichémmel, meg a *szegény*, fájós *szerveremmel*, *(odamegy, megáll előttük)* odamegyek,eléjük állok és...

SZOFI *(nem észleli Lalit, Lili felé)* Hát most meg? Mit áll ott?

LALI ... bemutatkozom:

BOGI *(nem észlelik Lali jelenlétét)* Talán vár valakit. Micsoda spiné!

LALI *(legényesen)*

**Lehullott a makk a fáról,**

**Lali vagyok Kalocsáról!**

SZOFI *(Lili felé)* Minket néz. ... Tiszta sor. Endre nyilván elmondta neki, hogy mi leszünk a kollégái, és most lejött ide szaglászni utánunk.

*Lalil ide-oda helyezkedik, próbál a nők látóterébe kerülni*

VIVI Nem, ez kizárt. Endre nem vesz föl egy ilyen... egy ilyen *szőkét*!

BOGI Miért is ne? Úgyis mindig panaszkodik, hogy nem vagyunk elég *imbecilisek!*

SZOFI *Ambíciózusak,* te!

BOGI Ambíciózusak. Nem mindegy?

LALI Hahó! *(integet, jobbra-balra helyezkedik, hogy a látókörükbe kerüljön)* Heló, lányok! Bocs, hogy csak így rátok... *repülök*, de tudjátok én és az *izém*, szóval mi épp az *imént* érkeztünk a... *(közelről integet)* Hahó! *(valósággal belebámul Szofi arcába, aki viszont továbbra sem érzékeli, kihívóan, pofátlanul, játékosan)*

**Idefigyelj pufók!**

**Megjöttek az**

**ufók!**

SZOFI *(Lili felé)* Esküszöm, ez nem komplett. Csak áll ott, és bámul. Szólni kéne a recepción. Hm? ... Az is lehet, hogy lopni akar!

LALI *(magában)*

**Na de most már *tényleg* meg kell**

**állnia az észnek!**

**Ezek engem egyszerűen**

***levegőnek* néznek!**

LILI *(tetszik neki)* Jé!

*Lali visszasomfordál*

LALI Ez van, Lili, sajnálom. Se kép, se hang. Pedig én *igazán* bedobtam mindent, nem mondhatod, hogy nem voltam elég *rámenős*! Hallhattad, valósággal *letepertem* őket! ... Próbáltam a *hiúságukra,* meg a jóindulatukra, ... meg a *hazafias érzéseikre* hatni ... de hiába.

LILI Nahát! Ott álltál előttük, ők meg ... Ez fantasztikus!

LALI ***Marha* felemelő érzés,**

**én ezt nem is vitatom,**

**de ha *lehet,* akkor inkább**

**legközelebb kihagyom...**

LILI Komolyan mondom: ilyet még a *kiborgok* se tudnak!... Tudod, hogy ez mit jelent? Ez *azt* jelenti, hogy --

LALI Hogy ezek *semmibe* vesznek, Lili! Hogy ezeknek egy *droid* az csak --.

LILI Jaj, Lali, ne butáskodj már, nem úgy kell felfogni a dolgot.

LALI Hát *hogy*? Hogy lehet ezt még *egyáltalán* felfogni?!

SZOFI Na én ezt nem nézem tovább, megyek és szólok a ...

VIVI *Így* is van! *Csak* nem fogjuk *végigasszisztálni*, amíg ez itt mindnyájunkat teljesen ...

SZOFI ... kikészít!

BOGI Vagy kirabol!

VIVI Vagy lemészárol! Mert *ilyen* is van! Előugrik a rejtekhelyéről és...

*Szofi elindul kifelé*

LILI *(Lalinak)* Na *most* jövök *én*!Figyelsz? *(a kifelé tartó Szofi elé penderül)* Bocs, de-e nem tudod véletlenül megmondani, hogy...

SZOFI Hozzám beszélsz? ... Csak mert tudtommal nem ismerjük egymást. Te amúgy *tag* vagy? Tudnillik, ez egy ilyen *zártkörű* izé, ide csak az irodaház cégei...

VIVI Ide nem lehet csak úgy, az *utcáról*...

SZOFI Kártyád? Van?

LILI Ja én nem az utcáról..

BOGI Hát akkor? Talán az *égből* pottyantál ide, hm?

*A nők odagyűlnek és fenyegetően körülállják Lilit*

LILI Hát, ö-ö...

VIVI És most *nekiállsz* itt cirkuszolni?

BOGI Kekeckedsz?

VIVI És parádázol?

SZOFI Csak mert néhány évvel fiatalabb vagy?

BOGI És néhány árnyalattal *szőkébb*?

LILI Lali! Lali, segíts már!

LALI Hogy én?

VIVI (*Lili felé)* Nézd, hogy hőzöng!

SZOFI A kis szaros!

BOGI Szívóskodik, figyelitek?

VIVI Próbál minket kiszekálni!

BOGI Őrült ez?

SZOFI Vagy fogyatékos?

VIVI Emós!

SZOFI Punk!

VIVI Egy szalon-hippi!

BOGI Nagyon slampos!

VIVI Nagyon ukrán!

SZOFI Plázacica!

BOGI Panelproli!

SZOFI *(Lilihez)* Mit akarsz itt?

VIVI *(Lilihez)* Hogy nézel ki?

BOGI *(egymás közt)* Nevetséges!

VIVI *(egymás közt)* Undorító!

SZOFI *(egymás közt)* Hallod, mit mond?

BOGI *(Lilihez, aki meg se szólal)* Nem fogod be?

VIVI *(Lilihe, aki még véletlenül se megy neki)* Mit jössz nekem?

SZOFI *(Lilihez, aki még véletlenül sem üti meg)* Megütöttél?

LILI Lali, csinálj már valamit! Ezek totál bepipultak, gőzöm sincs, hogy mit akarnak, de asszem jobb lesz innen minél előbb --

LALI *(tehetetlenül toporog körülöttük)* Nyugi, Lili, itt vagyok! Veled vagyok!

**Látni fogod, hogy nem félek!**

**Pláne, hogyha odaférek...**

SZOFI Bogi, Vivi, rohanjatok, szóljatok a recepción, hogy küldjenek már valakit! Addig én próbálom itt tartani a frontot *...*

*Bogi, Vivi kiszaladnak*

*Lalinak sikerül Szofi háta mögé kerülnie*

*Hátulról finoman megkocogtatja Szofi vállát*

LALI Halihó!

*Szofi hátrafordul, ránéz Lalira. Döbbent tekintet, mintha szellemet látna. Lali -- a későbbi jelenetek során többször visszatérő -- jellegzetes, droidos szemvillantása, majd valamilyen elementáris varázslat-effekt*

*Szofi felsikolt, majd hirtelen elsötétül a szín*

*Mire újra kivilágosodik a szín, Szofi ájultan fekszik a földön*

LILI Úristen! Mit csináltál, Lali? ... Megölted!

LALI Én?

LILI *(odaugrik a földön fekvő Szofihoz)* Nem lélegzik, nézd, a szíve se dobog! Meghalt, Lali! Meghalt!

LALI Jaj, dehogy halt meg Lilike.

LILI Hát akkor?

LALI Gondolkozik!

LILI Gondolkozik?

LALI Hát persze! Most egy kicsit *elgondolkozik*, hogy szabad-e veled *így*, ilyen *pimaszul*, ... és ilyen *utálatosan* ...

LILI *(rázogatja, ébresztgeti Szofit)* Na jó, de attól még nem kellett volna... *(Szofihoz)* Hahó! Hallasz engem?

*Szofi hirtelen kinyitja a szemét, felül, és mintha csak most látná először, kedvesen rámosolyog Lilire, és a kezét nyújtja felé. Lili reflex-szerűen felhúzza Szofit a földről*

SZOFI *(más hangon)* Heló! Szofi vagyok. És te? *(mielőtt Lili válaszolhatna)* Lili? Heló, Lili, mi az ábra? Az interjúra jöttél?

LILI Hát én...

SZOFI Minden oké! Helyeden vagy! Nem *ma* lesz ugyan, hanem holnap, és nem *itt*, hanem húsz emelettel feljebb, de ez téged ez egy percig se zavarjon! *Bízz* magadban, kisanyám, *meg* tudod csinálni! *(bizalmasan)* Nekem *rögtön* szimpatikus voltál! Idefigyelj, itt a számom, *(elővesz egy névjegykártyát és odaadja Lilinek)* hívj fel holnap délelőtt, én addig beszélek a főnökkel, és próbálok kicsit *odahatni,* tudod hogy van! Csak szépen, finoman, *taktikusan*... Mihez is értesz? *Semmihez?* Na, az *pont* elég is lesz!

LILI *(Lalihoz)* Hallod ezt, Lali? Most mondd! *(Szofihoz)* Elnézést, ez irtó kedves tőled, de én...

SZOFI *(felpattan a teremkerékpárra)* Nem tekersz egyet? Hm? ... Ha nem, hát nem. Na csá! Én most gyorsan pattanok és intézkedek egy sort, oké? Viszlát! Akkor várom a hívást!

*A teremkerékpár legördül az állványról, Szofi az immár „normál” bringával tesz egy laza kört a színpadon, majd vidáman integetve kikerekezik*

*Lili elgondolkozva nézegeti a névjegykártyát*

LILI Mégilyet!

LALI Gyere Lili, húzzunk innen gyorsan, amíg ..

LILI Hm? ... Ja persze. *(elteszi a névjegykártyát)* Na *jó,* de azért *ebben* a göncben mégse mehetek végig a körúton!

LALI *(játszik)* Húha! Hát akkor most mit csináljunk? ... Na nézzenek oda!

*Bűvészmutatvánnyal elővarázsol Lili "füle mögül" egy falatka kis spagettipántos, kalocsai hímzéses, mélyen kivágott, fehér nyári ruhát és egy tűzpiros kis szandált*

LILI Hú, ez aztán! Nagyon dögös!

LALI Na de most már egy-kettő!

LILI Elfordulnál?

*Lali elfordul, Lili átöltözik. Közben csacsog*

LILI Azért ez *őrület,* hogy milyen undokok voltak! *Iszonyúan* megijedtem, te nem? Ezek szerintem képesek lettek volna minket ... Most meg! *... (utánozza Szofit)* "Bízz magadban, kisanyám, meg tudod csinálni" ... Nagy voltál, Lali!

LALI Semmiség, Lilike. Végülis ... klónok, mutánsok és genetikailag módosított *giga*-*mikrobák* közt nevelkedtem, mégpedig az *Uránusz* hetvenhetedik holdján. Ha *valaki,* hát *én* aztán *tudom*, mit jelent *másodrendű* állampolgárnak lenni egy velejéig *xenofób* és már-már a *szívtelenségig* *sivár* szocio-kulturális környezetben… Na de most már ne vacakolj annyit! Kész vagy? Nézhetem?

LILI *(mostanra átöltözött)* Voálá! ... Na?

LALI Nem rossz. Na gyerünk!

*Lali odarángatja Lilit a futógéphez*

LILI Ezzel?

LALI *(haverkodóan" rácsap a gép tetejére)* Meg van dumálva! *(a géphez)* Igaz, haver?

*A futógép kijelzőjén felvillan egy kicsi piros jelzőfény, miközben a szerkezet valamilyen csipogó gép-hangot ad*

LALI *(Lilihez, súgva)* Mit szólsz? Üdvözöl!

LILI *(bátortalanul odaint a gépnek)* Heló!... *(Lalihoz, súgva)* Te, és ez olyan, hogy...?

LALI Hát persze! Na idefigyelj! *(fontoskodva mutatja)* Az a *titka*, hogy ezt itt *jó* erősen megfogod, *így,* nagyon jó, ... aztán az egyik lábadat *így*, a másikat meg *úgy* ...

LILI Jól van, jól van, ne okoskodj! Gyere gyorsan, fussunk innen!

LALI Oké!

**Ez itt most egy hülye rész,**

**felléptek a futógépre, *és*...**

*Lili és Lali egymás mögött, egyre gyorsabb iramban futnak a futógépen*

*Vivi és Bogi beszaladnak balról*

BOGI *(kiabál, Szofit keresi)* Hahó!

VIVI *(kiabálva)* Itt vagyunk!

BOGI *(kiabálva)*Nyugi, mindjárt küldenek valakit!

VIVI *(kiabálva)* Azt mondták, addig próbáljuk valahogy feltartóztatni... *(körbenéz, Boginak)* Hová tűnt?

 BOGI *(a futógépen szaladó Liliék felé mutogat)* Ott van! Ott, ott!

VIVI Azannyád! ... *(Lili felé)* Mit akarsz ott, kisanyám?

BOGI Szállsz le rögtön?

VIVI Mégis mit képzelsz?

BOGI Fogd már meg! Elszalad, nem látod?

VIVI Hé! Valaki! Fogják meg!

*Lili és Lali fejvesztve "menekülnek", azaz szédült iramban futnak a futógépen*

LILI *(futva)* Úristen, Lali, ezek mindjárt utólérnek!

LALI *(futva)* Ne aggódj, Lilike! Semmi vész! A földlakók már csak ilyenek. Most talán egy kissé *reménytelennek* tűnik a helyzet... de az *idő* végülis *nekünk dolgozik*!Ahogy *szegény*, hibbant konstruktőröm mondta mindig:

**"Bármennyit is**

**fialnak,**

**egyszer úgyis**

**kihalnak."**

VIVI *(Lili felé)* Hé! Süket vagy? Itt nem lehet ám csak így... *utcai* *cipővel*! De nem ám! *(a mobilját keresi)* Atyaég, ez meglóg! *(előkapja a mobilját)* Most kit hívjak? Rendőrség? Tűzoltóság? ... *(a telefonba)* Haló! ... *Idegenrendészet?* ... Haló!

**3. jelenet**

*Hangsúlyosan hideg, fémes, lélektelen, űrdizájnosan trendi stílusban berendezett iroda*

*Bogi, Szofi. Egy mobil csörög Bogi asztalán*

BOGI Vegye már föl valaki! *(tovább csöng)* Hé, Szofi! Nem a tiéd csöng?

SZOFI Az enyém? Nem hinném. Az enyém az ... *(a zsebeit tapogatja)* Na *nézd* csak. *(odaszalad, felveszi)* Haló! ... Kicsodát? ... Én vagyok. Hogy? *Lili*? Milyen Lili? Nem ismerek semmiféle Lilit. Hogy *én*? Maga megőrült! Na ne szórakozzunk, jó? Nekem *nincs* idegem az ilyesmire. A viszont hallásra. *(kinyomja)* Mégilyet!

BOGI Ki volt az?

SZOFI Valami elmebeteg. Hogy én állítólag ... Megáll az ember esze!

*Újabb telefoncsörgés, Bogi asztalán. Bogi felveszi*

BOGI Haló?... Adom! *(elkiáltja magát)* Vivi!

*Vivi beszalad, kissé zilált ruházattal*

BOGI *(Vivienek)* A halottkém.

VIVI *(a telefonba)* Haló? ... Igen. Parancsoljon. ... Hogy mi? *(izgatottan)* Vérfoltok? Ütésnyomok? Szúrt sebek a szívtájékon? ... Nagyszerű! Ma délután? Hát persze! ... Ott leszek.

SZOFI  *(Viviehez, mutatja, hogy a dekoltázsából kilóg valami)* Hari!

VIVI Hogy? *(észreveszi, kihúz a blúzából egy fél pár neonszínű női harisnyát)*

Nahát! Nézzenek oda! *(zavartan nevetgél)*

*Endre széles, méltóságteljes léptekkel, de szintén kissé zilált ruházattal kisétál a szobájából és körbejár, mint egy kakas a baromfiudvarban*

ENDRE Na, lányok? Megvagyunk? ... Címlap?

BOGI Kész van!

ENDRE Láthatnám?

*Bogi odanyújtja Endrének a kinyomtatott címlaptervet*

VIVI *(belepillant)* Az infra-ügy? Huha! Azért azzal még *várni* kéne! Most hívott az informátorom, hogy időközben felmerült egy-két *különös*, már-már *idegenkezűségre* utaló momentum --

ENDRE *(túlbeszéli)* Várjunk, várjunk, mire várjunk, aranyom?Te is tudod, hogy... (*kézbe veszi a címlaptervet, nézegeti)* Hadd nézem csak! Egész jó! ... Viszont a szalagcímet itt egy kicsit rá kellene csúsztatni a fekete nájlonra, nem? Úgy talán jobban kiugrana szöveg: "*Halál a konditeremben*"...

VIVI De hát...

ENDRE Mondjuk, ami azt illeti, ez a *cím* se valami *invenciózus*! Lehetne inkább a "*Pokoli* *kabin*", vagy a "*Gyilkos gépek árnyékában*", "*Újra ölt a fittnes-fantom*" ... *"Viselős volt-e az áldozat*", ilyesmi... alatta persze *jól* látható helyen a wellnes-cég logója, a kis piros halálfej, tudjátok! *Itt* esetleg, a dögcédula sarkán, ... vagy a hófehér csuklón, ahogy kikandikál a tepsiből... Szóval azért ezen még *lehetne* dolgozni, lányok, rendben? ... Kis színesek? ... Horoszkóp? ... Női vonal?

BOGI Megvan! *(odanyújt neki egy másik papírt)*

ENDRE *(végigfutja, egyenként jóváhagyja)* Oké, ... oké, ... *(megakad, olvassa) "Ufó vagyok, ne bántsatok! -- egy megtévedt nő vallomása"* ...Mi ez a hülyeség? *(visszadja Boginak)*

BOGI Kihagyhatjuk! Nem gond!

ENDRE *(Szofihoz)* Interjúk?

SZOFI *(az emlékezetében kutat)* Interjúk, interjúk, úgy érted, hogy ... az állásinterjúk! Atyaég!

ENDRE Ugye nem? Már megint?

SZOFI Ne haragudj, Endre, én nem is értem, hogy mehetett ki a fejemből...

ENDRE Szóval elfelejtetted. Értem. Na várjunk csak. Akkor ez most még a *klimax,* vagy már a *demencia*? Tudjátok *az* a baj, hogy kezdek lassan elveszni a női lélek pszichopatológiai kórtörténetében...

SZOFI Endre, ne bánts!

ENDRE Értsd meg, Szofi ha ez így megy tovább, akkor előbb-utóbb sajnos kénytelen leszek...

SZOFI Most *fenyegetsz*? *Tudod* jól, hogy mennyire igyekszem, és most *igazán* nem rajtam múlt. Nem akartam említeni, de ... Megengeded? *(benyúl Endre mellényzsebébe és előhúzza a neonszínű női harisnya párját)*

*Telefoncsörgés, Bogi felveszi*

BOGI *(telefon a kezében)* Szofi! Most szóltak fel a recepcióról, hogy van egy kis nő odalent, interjúra jött, azt mondja, mára volt megbeszélve...

SZOFI *(Endréhez)* Na tessék! És te meg *hogy* nekem támadsz rögtön! Azért ez most *fájt,* Endre, ne is haragudj. Tudom, hogy már nem vagyok a *régi,* hogy időnként kénytelen vagy *mással* vigasztalódni, de *ezzel* együtt azért....

BOGI Akkor mondjam, hogy felengedheti?

ENDRE Hát persze. Várassátok odakint egy fél órát, ahogy szoktuk, aztán... Szofi? Kiengesztelődsz, ha megkérlek, ülj ide mellém? Tudod, milyen *nehezen* tudok dönteni. Szükségem van a támogatásodra, a tanácsaidra, a szeretetedre...!

SZOFI Neked! Jó vicc.

*Elcsendesednek, Endre és Szofi papírokat rendezgetnek maguk előtt, a többiek a saját gépük előtt dolgoznak*

*Lili, háta mögött Lalival besétál a nyitott ajtón*

LILI Hát, itt volnánk.

LALI Csak óvatosan, Lilike! Csak *semmi* meggondolatlanság!

LILI Nincs mitől tartanunk. Ha az *első* tizedmásodpercben sikerül pozitív benyomást kelteni, akkor onnantól már nyert ügyünk van. ... Egyébként a papa szerint...

LALI *(közbevág)* A papa szerint! Ugyan már! A kedves *papa*, ha jól számolom, legutóbb *ötszázmillió* évvel ezelőtt járt a Földön! A *galléros* *őscápák* és a *kardfogú* *tigrisek* korában ez még egy kifejezetten *békés* és *biztonságos* bolygónak számított, *azóta* viszont, már elnézést, de nem árt némi óvatosság!

LILI Jól van, jól van, ne parázz már! ... Nézd csak! *(nézelődik)* Végülis... egész jó hely, nem?

LALI Hát, Lilike, nem akarnék túlzottan *aggodalmaskodónak* tűnni, de ... rettenetes előérzetem van! ... Talán mégis inkább máshová kellett volna mennünk!

LILI Másik *bolygóra*, vagy másik céghez? ... Egyszer voltam a nagyival a Plútón, ott volt valami hasonló feeling. Markáns formák, karakteres színek, ... mindent beterítő hűvös, kozmikus por...

LALI Azért jobb lesz, ha a lábad elé nézel! Hopp-hopp, vigyázz, te! Uramisten, micsoda hatalmas, undok kráterek mindenfelé! *(fontoskodva tanulmányozza a berendezést)* A *kürtők* *alakja,* a *hordalékréteg* *mintázata* mindenesetre.... intenzív vulkanikus aktivitásra utal! Uramisten, Lilike! Még az is lehet, hogy két *tektonikus törésvonal* metszéspontjában állunk! Márpedig ez *tudod* mit jelent! A felszín alatt *olvadt* *magmatestek* rejtőzhetnek, amelyek a *legkisebb* külső behatásra --

LILI Magmatestek? *(Szofiék felé)* Rájuk gondolsz?...

LALI Idefigyelj! Ez most életbevágó! *Spontán* *gázkitörés* esetén ugye tudod, mi a teendő?!

LILI ... Ne butáskodj! *Egész* rokonszenvesek!

LALI Azt mondod? Hát, igen. Igazad lehet. *(megenyhülve)* Ha úgy vesszük, végülis nem reménytelen. Nézd csak! *(odamutat)* Az a *printer* ott a sarokban például *egész* szimpatikus figurának tűnik. ... Hm? Mi lenne, ha megpróbálnék szóba elegyedni vele?

*A nyomtató olyan hangot ad, mint amikor befejez egy műveletet*

LALI *(megütközve)* Hoppá.

LILI Na? Megtudtál valamit?

LALI Asszem inkább hagyjuk. Elég mocskos szája van. Rád például tudod mit mondott? El se merem mondani...

VIVI *(észreveszi Lilit, próbálja feltartóztatni)* Hohó!

LALI *(ijedten összerezzen)* Á-á!

VIVI *(Lilihez)* Az interjúra jött? Lesz szíves odakint várakozni.

LILI *(kérdőn Lalira néz)* Hm?

LALI Lilike, könyörgöm, szaladjunk! Ebbe nekünk nem muszáj belemennünk! *(felemelt mutatóujjal)* Tudod!

**Hogyha aggaszt**

**bármi zűr,**

**mindig vissza-**

**vár az űr!**

LILI Hülye vagy? Másfél órája várunk... *(Vivihez, fennhangon)* Másfél órája várok, gondoltam megkérdezem, aktuális-e még...

VIVI Majd szólítjuk, de addig legyen szíves odakint...

LILI *Márpedig* én...

ENDRE *(felfigyel Lilire)* Hagyd Vivi. ... Neve?

LILI Lili. *(Lalihoz)* Na? Mit szólsz?Ennyi!

LALI Oké, Lili! De én *szóltam*! Én *figyelmeztettelek*! A *digitális* *naplómból* majd visszanézheted! ... Meg a *kis* *fekete* *dobozomból*!

ENDRE Endre vagyok. Foglaljon helyet!

*Lili leül a szék egyik szélére, Lali egyenlőre, mint egy szomorú fárosz áll mögötte*

*Endre, Szofi a papírjaikat rendezgetik*

LALI **Mert *bármit* teszünk,**

**így is, úgy is**

**problémát okoz,**

**ám tetteinkről számot ad a**

**Fekete Doboz!**

LILI Jaj, Lali, ne idétlenkedj már! *(a szemével kérdezi tőle, hogy hajlandó-e végre leülni mellé)* Na?

LALI Jól van Lilike. Értelek én téged, nagyonis értelek, sőt!

*(bölcselkedve szaval)*

**Lehet, hogy most úgy érzed,**

**hogy sprőd vagyok,**

**és tapló,**

**de *minden* szavam őrzi majd a**

**digitális napló.**

**És ha innen még *valaha***

***élve* hazakerülünk,**

**remélem az egészen majd**

**jókat derülünk.**

LILI Nyughass már! Nem látod, hogy zavarod? ... *(Endre felé int a fejével, aki még mindig a papírjait rendezgeti)*

LALI Én? ... Ja! Juteszembe! *(odainteget Endrének, hogy kipróbálja, tényleg láthatatlan-e a számára)* Hahó!

*Elégedetten nyugtázza, hogy semmi reakció*

*Lali megadja magát és ünnepélyesen leül Lili mellé a szék másik szélére. Így most ketten ülnek egy széken, Endrével szemben*

LILI *(a fejét ide-oda billegetve figyeli Endrét)* Mit szólsz? Egész jó fej, nem? ... Egy kicsit a papára hasonlít, hm?

LALI *(hüledezve) Ez? ...* A *papára*?

 *(közelről tanulmányozza Endrét)*

 **Hát, Lilike, köztünk szólva**

 **(de ne vedd magadra!):**

**akkor mondjuk már inkább a**

**Nagy Sötét Anyagra!**

LILI *(Szofi felé int)* És ő? Nézd csak! Nem ismerős? *(Szofihoz)*Elnézést, de azt hiszem, mi már találkoztunk!

SZOFI *(anélkül, hogy felpillantana)* Trükkös! Ezzel mások is meg szoktak próbálkozni!

LALI *(oldalba böki Lilit, súgva)* Ezt most mért kellett? … Mindenki hasonlít valakire, nem? *Én* is, *te* is, ... *(áhitattal)* illetve *te* nem annyira, de...

*Lili visszaadja Lalinak az oldalbabökést, és előveszi a névjegykártyát*

ENDRE Jól ül?

*Lili a névjegykártyá odaadja Szofinak*

LILI És ez?

*Szofi maga elé tartja, és hangosan felolvassa*

SZOFI "Siket vagyok, fülre gyűjtök, legyen szíves pár forinttal..."

*Hökkent csend, Lili furcsálkodva és megszégyenülve visszaveszi a névjegykártyát*

LILI Akkor úgy látszik...

ENDRE Na, lássuk csak! Mit is mondott, hogy hívják? Lola? … Vagy Lulu?

*Lili szólásra nyitja a száját*

ENDRE Lili! Még jobb! ... Van Füreden egy kisvasút. Volt már? A „Lili-put”! Mit szól? ... *(odahajol)* Tudja mindig ilyen lazán kezdem, elsütök néhány poént ... *(súgva)* A szőke nőset ismeri? … Jó, nem? *(más hangon)* Na, akkor talán rá is térhetnénk a személyes vonatkozásokra. ... Férjezett?

LILI Tessék? ... Ezt most hogy érti? *(Lalihoz)* Ezt most szerinted hogy értik?

SZOFI A főnök úr azt kérdi, hajlandó lenne-e időnként lefeküdni vele.

*Hirtelen, fagyos csönd*

SZOFI Végülis *magának* kell eldöntenie, mit akar. Férjhez menni, gyerekeket szülni, ... *táppénzre* rohangálni, vagy pedig...

LILI Értem. Hát akkor én inkább... *(feláll, Lalihoz)* Gyere, Lali!

LALI Máris? Ó, hát ez *tényleg* nem volt vészes! Látod, igazad lett!

 *(feláll, dolgavégezetten rendezgetni kezdi a székpárnát)*

**Ezt itt szépen telepúztuk,**

**végülis simán**

**megúsztuk…**

SZOFI Hohó! És mi lesz a beugratós kérdéssel?

LALI Hallod? Békülni akar!

ENDRE Igaz, is! Épp most akartam megkérdezni, hogy mi a véleménye a nyakkendőmről!

*Innentől pörgösen záporoznak a kérdések, a háttérből Bogi és Vivi is bekapcsolódnak*

*Lili és Lali önkéntelenül visszazuttyannak a székre és ijedten kapkodják a fejüket*

SZOFI És a három legjobb tulajdonság?

ENDRE És a harminchárom legeslegrosszabb?

BOGI Csapatjátékos...

ENDRE ... vagy magányos hős?

VIVI Mit ért optimális pr-stratégián?

ENDRE Profit-orientált várságkezelésen?

SZOFI Kategórikus imperatívuszon?

BOGI Karrierista ön?

SZOFI Konfliktuskerülő?

ENDRE Kíváncsi? ... *(ejnye-bejnyét integet a mutatóujjával)* Nana!

VIVI Mit tenne, ha a céget csőd-felszámolás fenyegetné?

BOGI Mit tenne, ha a Földet ufó-támadás fenyegetné?

ENDRE Mit tenne, ha ... megfognám a mellét?

SZOFI Kávét főzni? Tud?

ENDRE Beszéljen fél percet magáról!

BOGI Letelt!

SZOFI Mi lenne, ha ... fa lenne?

VIVI Mesehős?

BOGI Állat?

SZOFI *Pingvin*? ... Miért pont pingvin?

ENDRE A szakmai kihívás...

SZOFI ...vagy a fizetés miatt?

ENDRE Elméleti alapok?

SZOFI Szakmai rutin?

VIVI Nyelvtudás?

ENDRE To be, or not? ... Na? Most megfogtam!

SZOFI Magyarul? Beszél?

BOGI Bik-mak?...

VIVI ... Egybe vagy külön?

ENDRE Mit gondol ...?

SZOFI *Miket* nem gondol!

ENDRE Előfordult már önnel, hogy ...

SZOFI Hányszor?

ENDRE *Többször* is? Huha!

*Endre és Szofi jelentőségteljesen egymásra néznek*

SZOFI Hát, *... ebben* az esetben viszont sajnálattal kell közöljük, hogy...

LILI Semmi baj. Mi már..., *én* már tényleg... itt se vagyok. Gyere Lali, tűzzünk.

LALI Dehát...

ENDRE Na várjunk csak, várjunk. .... Azért ez mégse *így* megy! Hogy csak jövünk-megyünk, besétálunk, kisétálunk... Tudja, mi van? Tetszik a hozzáállása! Ez a *vad* tűz, ez a fiatalos lendület, ez a szinte *földöntúli,* fanatikus lelkesedés ... Na idefigyeljen. Látom, hogy őszintén szeretné ezt a munkát, kreatív, korrekt, *ambiciózus! ...* És mivel a referenciái is rendkívül meggyőzőek...

LILI A micsodáim?

ENDRE Úgyhogy most már csak egyetlen kérdés maradt.

LILI Mégpedig?

ENDRE Ki küldte magát?

LILI Hogy ki küldött?

ENDRE Az Elle? ... Vagy a NASA?

LILI Hát mondjuk a … *mamám* ... Bár ő inkább marasztalt...

ENDRE Na pakolja ki a zsebeit. Poloska? Van magánál? Dinamit? Negró? Rejtett kamera?

LILI Negró?

*Lali ijedten és készségesen tapogatni kezdi a zsebeit. Előhúz egy Tic-Tacos dobozkát és boldogan megcsörgeti*

LALI *(odakínálja)* Tic-Tac? Hm? ... Mentolos!

ENDRE Majd értesítjük. Viszlát!

*Hirtelen kínos csend*

LALI Hoppá.

*Lili nagynehezen kikászálódik, rángatja maga után az értetlenül pislogó Lalit, az ajtóban megtorpan, gondol egyet, visszafordul*

LILI A-a...

SZOFI Na menjen szépen és bőgje ki magát. A hendikep-mosdót ott találja a pincelejárónál! LILI Azért ez így *nem* fair ám!

LALI Lilike, ha szabad szólnom, ... én semmiképp sem tanácsolnám, hogy... *(fülel)* Ha!

ENDRE Hogy mondja?

LALI Hallod ezt a különös, sistergő hangot? ... *(a padlót nézegeti maga előtt)* Valahonnan innen jön! ... Ég a lábunk alatt a talaj!

*Éles telefoncsörgés*

LALI *(hisztérikusan)* Riadó! ... !

*Ijedtében felcsüccsen az egyik íróasztalra, felkapja a lábát, és a továbbiakban összekuporodva, a térdét az álláig húzva reszket*

*Szofi* *felkapja a telefont, de nem szól bele, döbbenten figyeli Lili kirohanását*

LILI *(Endréhez)* Nem vagyok pesti, az a baj, mi?

SZOFI Maga még mindig itt van?

LILI *Érződik* az *ák*-centusomon?

LALI Lilike, könyörgöm! ... A kalocsai nagytemplomra, ... meg a Szaturnusz összes gyűrűjére kérlek!

LILI És? … Attól én még *beleöltem* ám ebbe a kibaszott délelőttbe egy *nagy* rakás energiát! Nem hiszi? *Egész* éjjel nem aludtam, ott kezdődik. *(Lalihoz)* Igaz, Lali? *(Endréhez tovább)* Mit szól? Csak hánykolódtam, és fantáziáltam, és egyre csak azon töprengtem, hogy vajon *hogy* a csudába fogom magukkal elhitetni, ... hogy minden a legnagyobb rendben. Hogy se *zöldfülű* nem vagyok, se *Júlia füzetek-fan*, … hogy *két* lábbal állok a földön, és életem *egyetlen*, leghőbb vágya, hogy egy *olyan* gagyi-magazin *fél-*állású *segéd*-munkatársa legyek, amelyik *rágalmazó* cikkeket közöl az idegen civilizációk állítólagos rémtetteiről … *kiborg*-bűnözést emleget, miközben ufót kiált *ott* is... *(Lalira pillant)*

LALI ... ott is ...

LILI ... ahol pedig csak ártatlan, vidéki tinilányok igyekeznek a gépligeti ...

LALI ... népligeti!...

LILI ...népligeti buszpályaudvarról a jövendőbeli munkahelyük felé.

ENDREMegőrült, kislány?

SZOFI *(a telefonba)* Te idefigyelj! Küldjetek már fel valakit a 202-esbe! ... Mi? A biztonságis? Hogyhogy nem mer? Lehallatszik?... Jó, jó, megyek már. ... Haló!

*Szofi kirohan*

LILI ... Aztán *hajnalok* hajnalán beültem a tükör elé, ... és órákon át ide-oda rendezgettem az arcizmaimat, ... hogy *genetikailag kódolt*, ún. "döglött hal"-tipusú kézfogásomat alkalomadtán *sikerüljön* némi *kényszeredett* mosollyal és többé-kevésbé *intenzív* szemkontaktussal kompenzálnom...

LALI Lilike!

LILI *(Lalihoz)* Mér?Nem így volt? *(Endréhez)* Majd felöltöztem szépen, szolídan, gusztusosan, kerültem a *harsány,* irritáló színeket, így például a *püspöklilát*, ami egyes *asztro-neurológiai* kutatások szerint még a világmindenség *legeslegtávolabbi* pontján élő férfiakban is *öklendezésig* menő *negatív* érzelmeket kelt... márpedig én aztán *igazán* nem akartam *negatív* érzelmeket kelteni a *saját*, potenciális főnökömben, ... meg a kedves … *lotyójában* *(Szofira érti),* vagy ki volt ez itt…

 LALI Na de…!

LILI … sőt!

ENDRE Sőt?

LILI Sőt, szerettem volna, ha *megkedvelnek*, ha a szakmai múltam, a pozitív hozzáállásom és a tiszta, őszinte, életvidám természetem láttán egy-kettőre a szívükbe zárnak, megajándékoznak a bizalmukkal, ... meg egy céglogós, krokodilbőr cetli-tartóval,... és soha többé nem engednek el...

ENDRE Soha többé...

LILI Ehhez képest az önéletrajzom a *kukában* landolt, ... ugyebár...

ENDRE A kukában?

LALI A kukában?

*Lali, aki még mindig felhúzott lábakkal kucorog az íróasztal tetején, most rémülten belekukkant az asztal mellett álló papírkosárba, ijedten ide-oda kémlel, aztán óvatosan leugrik az asztal tetejéről, és lábujjhegyen odalopózik Endre háta mögé*

LILI . ... a motivációs levélkémet *összefirkálták,* és vastag, piros filccel *aláhuzigálták* ...

*Lali hátulról megkocogtatja Endre vállát, azaz megpróbálja a Szofinál előzőleg már bevált varázstechnikával befolyásolni az eseményeket*

LALI *(hisztérikusan)* Halihó! Halihó!

*Endre idegesen hátrapillant, de semmi nem történik*

LILI ... a mondataimat *félremagyarázták,* a kompetenciámat *megkérdőjelezték*, a kapucsínómba *dupla* adag cukrot tettek, holott *cukor nélkül* kértem...

LALI Úristen, Lilike, ebből itt most már *irtózatos* katasztrófa lesz!

*Lali a jellegzetes szem-villogtatással próbálkozik, kétségbeesetten keresi Endre tekintetét, de hiába*

LILI ... És a tetejében *hiába* próbáltam az idevágó nemzetközi standardok alapján *rövid*, *tömör*, *sallangmentes* mondatokban felvázolni a magam elé tűzött *karriercélt,* oda se bagóztak, ... még egy *obszcén beszólásra*, de még egy *kompromittáló* *megjegyzésre* se méltattak, így volt? ... Nem így volt?

ENDRE Hát, ö-ö...

*Lali teljes tehetetlenségében és félelmében behúzódik egy sarokba, és halálra váltan hallgatja tovább Lili fékevesztett kirohanását*

LILI Ne mondja, hogy nem így volt! Magukat egyes egyedül csak az érdekelte, hogy *„költségtérítés”*, meg *„fizetésemelés”*, meg *„cafetéria”*, meg még kismillió úgynevezett *„béren kívüli juttatás”* címén *mekkora* adag adómentes jövedelmet sózhatnak a nyakamba! … És a származásom? Meg a drogfogyasztási szokásaim? ... Meg a politikai orientációm …? Az már le van szarva? Az már mind-mind nem is érdekes?

ENDRE Na idefigyeljen, kislány.

LALI *(súlyosan, sötéten)* Lilike, légy erős. Valami azt súgja bennem...

LILI  *(Endréhez, kihívóan)* Igen?

LALI ...hogy most valami *rettenetes* dolog fog bekövetkezni.

LILI *(Lalihoz)* Na ne mondd!

ENDRE Tudja, arra gondoltam...

LILI *(előre hajol, Endre szemébe néz)* Na?

LALI *(a falhoz lapulva, apátiában)* Végülis, nem nagy ügy. Állítólag minden egyes másodpercben galaxisok *milliárdjai* születnek és pusztulnak el …

LILI *(Endréhez)* Szóval?

LALI  *(teljes apátiában)* Ha *belegondolok*, voltaképp *mi* magunk is csak egy-egy *picike* pont vagyunk a végtelen világegyetemben, ... ülünk a *nagy* *semmi* ágán, himbálózunk, ... és ringatózunk, és a *leg*különfélébb fórumokon próbáljuk világgá kürtölni a kétségbeesésünket...

LILI *(Endrével farkasszemet nézve)* Hallgatom!

LALI **Jó kis terv volt,**

**vad és merész,**

**kár, hogy szarrá**

**ment az egész.**

ENDRE Tudja, arra gondoltam...

LALI Állj!

*Hirtelen elhatározással Endre háta mögé ugrik, és a jellegzetes szemvillantás kíséretében egész egyszerűen fejbecsapja egy paksamétával*

*Hirtelen elsötétül a szín. Mire újra kivilágosodik, Endre arccal az asztalra bukva fekszik*

LILI Úristen! ... *(Lalihoz)* Meghalt?

*Lali tanácstalan képet vág*

LILI Vagy csak... *gondolkodik*?

*Endre hirtelen felemeli a fejét, rámosolyog Lilire, és mintha mi sem történt volna, zavartalanul folytatja*

ENDRE *(más hangon)* Tudja arra gondoltam, ...kedves Lili ... szólithatom így? Hogy hétfőn tulajdonképp már kezdhetne is. ... Mit szól?

LILI Hát ö-ö... *(Lalihoz)* Kösz Lali!

LALI Semmiség...

ENDRE *(csábítóan)* És *ma* este? ... Hm?

LILI  *(kíváncsian)* Hm?

LALI *(döbbenten)* Hogyhogy ma este? ... Mi az, hogy ma este? ... Hohó! *Erről* azért nem volt szó!

ENDRE Velem vacsorázik?

*Lili megadó pillantása, Lali hökkent tekintete*

**4. jelenet**

*A szoba közepén egy egyszerű, kinyitható kanapé kihúzva, rajta magzatpózban fekszik Lili.*

*Alszik, majd hirtelen felriad*

LILI Lali! ... Lali, hol vagy?

*Lali fejével a kanapé alól, arccal a nézőtér felé kandikál kifelé.*

*Endre megérkezéséig ebből a helyzetből beszélget az ágyon ülő Lilivel*

*Lili az ágyon, Lali az ágy alatt*

LALI *(a kanapé alól)* Hol lennék?

LILI Te! Valami rettenetes baromságot álmodtam. Képzeld... egy kicsi, flúgos űrmuki, meg én...

LALI Ne mondd. Hát ez tényleg elég furán hangzik.

LILI Mennyit alhattam? *(ijedten felül, az ajtó felé)* Atyaisten! Nem volt még itt? ... Lehet, hogy már itt volt, csak én...

LALI Van kulcsa, nem? Bejött volna.

LILI És ha elhagyta? Múltkor is elhagyta, emlékszel? ... Vagy ha véletlenül otthon felejtette? Tudod milyen leterhelt mostanában!

LALI Csöngetett volna.

LILI És?

LALI Senki se csöngetett.

LILI Senki? ... Hány óra is van?

LALI A szokásos. Nyolc óra lesz fél perc múlva. ... Ha jól emlékszem negyed hatra ígérte magát...

LILI Jaj, Lali, ne csináld már! Tudod mennyi dolga van. Ott van neki a szerkesztőség, ... meg a karosszérialakatos ... A *zöld*kártya, ... meg a *Kék-*golyó... Azon a néhány másodpercen már igazán nem érdemes kikadni!

LALI Jó, de azért mégiscsak *disznóság...!*

LILI *Mi,* Lali*?* Hogy nem én vagyok az első az életében? Ne butáskodj már! Hát ki vagyok én, hogy...

LALI Igen, *az*! Hogy nem *te* vagy az első!

**Mert**

**akár esik,**

**akár fagy,**

***nekem* például**

***te* vagy.**

LILI Nahát, Lali, ezt igazán nem vártam volna tőled! Hogy ilyen oltári bunkó legyél! Szegény asszony *ott* fekszik a *fél* mellével meg a *kipakolt* *hasával*, és te közben képes lennél...! Hát mit akarsz? Hogy *hagyja* ott? Mikor *épp* *az* benne a csodálatos, ... a hősies és imádnivaló, hogy nem hagyja! Hogy ápolja, gondozza, ... hogy *minden* héten benéz hozzá, visz neki ezt-azt, tiszta bugyit, tiszta pizsit, ... utánacaplat az alternatíváknak, bíztatja, hülyíti, szerez neki avemárt, meg bio-aktív búzacsírát, ... meg ezt az izét, ... na mondd már, ... ezt a "csökkentett tartalmú" vizet...

LALI Na jó, de azért...

LILI ... pedig annak ilyenkor már *semmi*, *de* *semmi* értelme, ezt te is tudod! ... És akkor még gondja van a házra is, meg a kocsira, meg a cégre, ... na meg a diszkrét, mégis józan és reális *előkalkulációkra* ugyebár... meghívókat adresszálni, lefoglalózni az urnát...

LALI Na jó, és *te*? ...

LILI ... meg a legkülönfélébb kegyeleti szolgáltatásokat ...

LALI ... De hol vagy mindeközben *te*, Lilike? Ha szabad közbeszólnom!

LILI Hogy én? ... Hogy *én?* ... Hát, igen. Látod, Lali? Most megfogtál. Azt hiszem, ez a földi élet egyik *súlyos* paradoxona. ... Mert idefigyelj. Ha most mondjuk *azt* csinálná, hogy besétálna a fürdőszobába, beállna a tükör elé, felkapcsolná a kisvillanyt és végre *kíméletlenül* szembenézne a *saját*, *legbelső* érzéseivel, ... aztán pik-pak, fogná magát, lepasszolná a feleségét, bedugná az elfekvőbe, beadná a válópert, és eszét vesztve a karomba dőlne: akkor *tudod* mit? *Kéne* a francnak. Akkor *azon* nyomban bepattannék az első adandó űrhajóba, és *alo* *Mars.* *Az* is jó hely, nem? Sőt! Oldottabb a légkör, meg minden... De *így*! Mikor ilyen áldozatkész, önzetlen és ... *családcentrikus*...!

LALI Na jó, de akkor...? Most akkor mi van? Most akkor *az* van, hogy...

LILI Hogyhogy mi van. Most várunk. Várunk szépen, várakozunk, aztán majd... kiforogja magát. Tudod, hogy van. Egy idő után *csak* felugrik! ... Vagy legalább felhív, ...vagy ír, ... vagy valami...

LALI Na jó, és *én*? Már bocsánat, de hol vagyok a történetben *én*? Vagy teszerinted én a *helyemen* vagyok? Most nézz rám, Lilike! Nézz csak rám! Mégiscsak *méltatlan*, hogy az én *igazán* páratlan *űrtechnológiai* *kondícióim* dacára *hetek* óta *itt* kuksolok egy félig *beszakadt* kanapé alatt, ... próbálok picit lazulni, ... lelassulni, *kikapcsolni*, és lehetőleg *minimálisra* redukálni a *hálózati* *idegfeszültségemet*, miközben szüntelenül *azon* drukkolok, hogy minél előbb *betoppanjon,* és összevissza *puszikáljon* téged egy *pali*, ... akit pedig szívem szerint *egyetlen* vad mozdulattal mindörökre kilőnék az űrbe...

LILI Kilőnéd? ... De miért, Lali? Igazán nem értelek.

LALI Miért-miért?! Hát idefigyelj, Lilike! Engem arra programoztak, hogy én téged boldoggá tegyelek, így van? Hogy vigyázzak rád, mint a kijelzőm fényére, hogy megvédjelek, és felvidítsalak, hogy legalább azt a *minimális* kis időt, amit itt töltünk a Földön, legalább *azt* sikerüljön viszonylag *tartalmasan* és lehetőleg *kielégítő* kedélyállapotban eltölteni ... De így?! ... Félre ne érts! Ha *az* az ára a boldogságodnak, hogy én közben *tönkremenjek* belé, rendben van. Bekapom a Kék Halált, azt annyi. Semmi gond! Vállalom! Ha hazaérünk, majd kikupálnak szépen. Széjjelkapnak, bevizsgálnak, *újratelepítenek* ezt-azt, picit kibővítik az *operációs* *rendszeremet* és már készen is vagyunk. De *így*! Hogy te még csak *boldog* se legyél! Ez azért mégiscsak *abszurdum*!

**Mert ha téged ilyen *rútul***

**megaláz a vágyad,**

**akkor inkább szakadjon a**

**fejemre az ágyad,**

**és ha ez a boldogsághoz kevés lenne**

**mégis,**

**akkor tessék, omoljon a fejemre az**

**ég is!**

LILI De Lali! Aranyos Lalikám! Te itt valamit nagyon félreértesz! Én *boldog* vagyok! Sőt! *Életemben* nem voltam még ilyen boldog! ... Na jó, talán egyszer a papával, még kislánykoromban, ... kettesben az *Andromédán*, de azért ez még *annál* is sokkal, de sokkal...

LALI Boldog vagy, Lilike?

LILI Hát persze, Lali, hát persze, hogy boldog vagyok, de még mennyire! Hát *hogy* a francba ne lennék boldog, amikor--

*Autóriasztó-pittyegés*

LILI *(fülel)* Ha! Hallod? *(felragyog az arca)* Ez ő lesz!

*Lali értetlenkedve forgatja a szemeit*

*Űzötten, borostásan, kezében táskával, slusszkulccsal belép Endre*

ENDRE Heló, édes, bocs, hogy késtem!

LILI Endre! *(a nyakába ugrik)* Édesem! Drágám!

ENDRE Széjjeltépsz, kismadaram! *(csókolja)* De csak tépj, csak tépj! Vadmacskám, szépségem, mindenségem!

LILI De jó hogy itt vagy! Már annyira vártalak! Milyen szép vagy, *(az arcához dörgölőzik)* milyen szőrös, *(szagolgatja)* milyen illatos! *(súgva)* Van számodra egy meglepetésem! Akarod hallani? ...

ENDRE *Lepj* meg, drágám, lepj meg! *Másra* se vágyom!

LILI Igazán?

ENDRE Gyere, gyere, *lepj* meg, *nyűgözz* le, *vedd* el az eszem! … Lili! Lili!

LILI Szeretsz?

ENDRE Imádlak!

LILI Az enyém vagy?

ENDRE A tiéd! *Csak* a tiéd! … A te *rongyod*! A te *kapcád*! Vágj hanyatt! Taposs meg! *Bármit* kérhetsz, a *rabszolgád* leszek! … *(más hangon)* Aztán te az enyém … mit szólsz? …

LILI Hát ö-ö…

ENDRE *(tovább)* Gyönyörűségem! Megveszek érted! *Teljesen* megőrítesz … képzeld, még a mobilomat is elhagytam!

LILI Nem mondod!

ENDRE *Kész* őrület, ... de *muszáj* volt jönnöm, egyszerűen *nem* bírtam volna ki, hogy ne lássalak. Mutasd magad, királynőm! *(felállítja az ágyra)* Milyen szép vagy! Milyen szép és ... *egészséges*!Gyere gyorsan!Gyere! Gyere!

*Endre nagy zuttyanással az ágyra dobja Lilit, melléfekszik, csókolgatja, simogatja*

*Csak úgy nyekken alattuk az ágy, Lali odalent fájdalmasan feljajdul, majd méltatlankodva előkászálódik az ágy alól, és a párnak sértetten és szemérmesen hátat fordítva megtelepszik valahol a szobában*

LALI Hát még *itt* sincs nyugtom!

 ***Csak* úgy szép a szerelem,**

 **ha pukli nő a fejemen?**

*Endre és Lili ölelkeznek*

*Lili szelíden kibontakozik az ölelésből, ragyog*

LILI Akkor? … Elmondjam? … Szerintem örülni fogsz!

ENDRE Hogy *mit*?

LILI A meglepetést!

ENDRE Ja *persze* drágám! Hogyne! Mondd csak! Hallgatom! Hát persze! *(más hangon)* De *gyorsan*! Mert *őrületes* rohanásban vagyok! Most is csak egy fél órára ugrottam fel, tudod, lapzárta, meg minden! *(Lili háta mögött megnézi az óráját)* Huha! *(Lilihez) Neked* egyébként? *Nem* kéne bent lenned?

LILI Az irodában? ... De drága szívem, viccelsz? Te írtál ki szabira, nem emlékszel? Tudod! Hogy minél többet lehessünk együtt! Hogy "útját álljuk a szóbeszédnek" és "elkerüljük a rosszindulatú megjegyzéseket" ... Legalábbis addig, amíg... *(más hangon)* Amíg nem vagy képes végre a *sarkadra* állni, szakítani a *múltaddal* és egyszer s mindenkorra *legalizálni* a kapcsolatunkat...!

ENDRE Na jó, de azért mégis! A lányok már így is folyton rágják a fülemet, hogy *pályakezdő* létedre, meg minden ...

LILI *(közbevág, folytatja) Sok* értelme persze *nem* volt! Gyakorlatilag felém se nézel, másfél órákat késel, és még akkor is rohansz! Megjegyzéseket teszel az alakomra, ... meg a sminkemre, ... meg az *előéletemre* ...!

ENDRE Én?

LILI *És*? Ha szabad kérdeznem, *kihez* rohansz olyan nagyon? Csak nem ahhoz a *ronda* *vén* *banyához*?

ENDRE Tessék?

LALI Na de Lili! Mégiscsak a *felesége*! Ráadásul a lehető *legeslegvégső* stádiumban, igazán nem szép, hogy...

ENDRE Na de Lili! Mégiscsak a *feleségem*! Ráadásul a...

LILI *(közbevág)* És? *Mi* vagyok én? Valami *hospice*-*izé*? Hm? Nem, Endre. Én egy egészséges, ivarérett nő vagyok, aki most a fiatalságának, meg a rátermettségének, meg az irántad érzett *olthatatlan* szerelmének a jogán igenis *helyet* követel magának a Nap alatt. És ha ezen a *bizonyos* helyen pillanatnyilag *épp* *tartózkodik* valaki, akkor annak az illetőnek meg kell szépen mondani, hogy menjen egy kicsivel odébb. Ilyen egyszerű. Ha ő közben ilyen *beteges*, meg *akaratgyenge*, meg mittudomén, akkor az az ő *teljességgel* privát *pszichopatológiai* *problémája,* amihez nekem aztán *igazán* semmi de semmi közöm. *(Lalihoz)* Ígyvan, Lali? *(Endréhez)* Neked viszont...

LALI Neki viszont?

ENDRE Nekem viszont?

LILI Neked viszont el kell tudnod dönteni végre, hogy...

*Megcsörren Endre mobilja*

ENDRE *(fülel)* Ha!... Hohó! Hallod? *(boldogan tapogatja végig a ruháját)* Hát mégis itt van? *(előhalássza a zsebéből a telefont)* Hála istennek!Ó, akkor nincs baj! *(Lilihez, mutatja, hogy megvan a telefon)* Látod ezt? Mit szólsz? Megkerült! Nem is örülsz? *(a telefonba, más hangon)* Igen, drágám!

LILI *(Lalihoz, gesztussal: Na tessék! Erről beszélek!)*

ENDRE Nem, nem, már úton vagyok, ne aggódj, drágám, fél órán belül ott leszek! De nincs baj?! ... Igen? Hát persze! Semmi gond! Várj csak, kerítek papírt.

*Endre a szemével odaint Lilinek, aki sértett arccal, de szolgálatkészen ugrik, kapkodva előkotorja Endre táskájából a noteszét, és mint egy elgyötört titkárnő, kelletlenül, de írja, amit Endre diktál*

ENDRE *(a telefonba)* Igen! Mondhatod! Írom!... Hogy mondod? *(félrehallja, kicsit furcsálkodva)* Szevasz, drágám, szevasz! ... Ja! Hogy *Zewa!* Zewa Softis, négyrétegű... igen, ... kamillás? ... *(Lilinek)* Kamillás. *(a telefonba)* Igen, írom! Kistejes, ... *(Lilinek)* Kistejes.

LILI Falatka?

ENDRE *(telefonba)* Falatka? ... (*Lilinek)* Krémzamat. Málnás. *(a telefonba)* Hogy? Inkább fele-fele? Egy müzlis, egy málnás. Jó lesz így? Két müzlis. *(Lilinek)* Két müzlis. ... *(a telefonba)* Még valami? ... Ripsz-ropsz? *(félreérti)* Hogyne drágám, sietek, sietek! Ripsz-ropsz és már ott is vagyok ... ja! Hogy Ripsz-Ropsz! *(Lilinek)* Ripsz-Ropsz, puffasztott búzaszelet. *(a telefonba)* Sokmagvas? *(Lilinek)* Sokmagvas. *(a telefonba)* Sós? *(Lilinek)* Sós. *(a telefonba)* Ennyi? *(Lilinek)* Ennyi. *(a telefonba)*  Oké, drágám. Akkor repülök. Úgy húsz perc és ott vagyok. Puszi! ... Te! Ha a főorvos úrral beszélsz, akkor... Haló! *(nézi a telefont)* Letette.

*Hirtelen kínos csönd.*

*Ülnek, Lili kezében a notesz.*

ENDRE Ez van. ... Lili, hidd el, hogy én...

*Átöleli Lilit, de az ellöki magától. Endre a mobilját leteszi Lili mellé az ágyra*

LILI Endre! Figyelj! ... Nekem ez *nagyon* szar így, én ezt így *nem* bírom tovább! ... *(jelentőségteljesen)* Én *nem* ezért vagyok itt! *Nem* ezért! ... Én nem akarok osztozni rajtad. Értesz engem? Én nem akarok, ... én nem bírok... *(elbőgi magát)* Endre, én *annyira*, de annyira *boldogtalan* vagyok...

*Lali a szóra felkapja a fejét*

LALI Hogy *mi?*

*Udaugrik, hogy megvigasztalja, de Endre addigra már a karjaiban tartja Lilit*

*Lali szenvedő arccal, tehetetlenül toporog ide-oda*

LILI  *(Endrének, sírva)* Endre én... Endre én meg akarok halni! Ha most azonnal nem csinálsz valamit, én *megölöm* magamat, érted? ... Bezárkózom az infraszaunába és...

ENDRE Hogy *hová*? ... Ne butáskodj, kismadár!

LALI Nana, Lilike! Nana!

**Tudod, hogy mit mond a mondás!**

**"Az öngyilkosság nem megoldás!"**

*Lili tovább bőg*

*Lali tehetetlenségében végzetes tettre szánja el magát. Sápadt arccal Endre telefonja után nyúl, ami még mindig Lili mellett fekszik az ágyon. A füléhez emeli, hallgatózik, nézi, babrálja, pötyögteti, mintha beprogramozna valamit*

*Varázs-effekt, Lali jellegzetes szemvillanása, ezúttal a telefon felé*

*Lali óvatosan visszateszi az ágyra a telefont*

*Endre ölelgeti Lilit, vigasztalja, csitítgatja*

ENDRE Fel a fejjel, kicsi szívem! Boldogok leszünk, meglátod, csak türelem! *Ahogy* picit felépül, fogom magam, eléállok és kerek perec megmondom neki, hogy vége. Hogy ennyi volt. ... Hogy szeretjük egymást, és el akarok válni. Kész-passz. ... *Egész* biztos megérti! ... Azért ezt *meg* szokták érteni, nem? ... Nagyon megértő! Amúgy.

*Lili görcsösen öleli Endrét*

LILI Igen?

ENDRE Aztán elveszlek és új életet kezdünk. Tudod! Ahogy megbeszéltük! … Bioszoláröko-ház Budajenőn, ... szélgenerátor ... meg napkollektor! ... Kiskecskék meg... kisbabák! ... *(az órájára pillant)* De most viszont rohannom kell. Hallod? *(próbálja lefejteni magáról Lili ölelő karjait, a noteszt beteszi a táskájába)* Ezt itt gyorsan elintézem, aztánméga szerkesztőségbe is be kell ugranom...

LILI Ne menj el, könyörgöm, Endre, ha most elmész, akkor én...

ENDRE Lili, ne gyerekeskedj! Értsd meg hogy ezt így...

LILI Válj el, könyörgöm, válj el végre! Hát mit akarsz még tőle! Öreg is, kopasz is, gyereketek sincs! ... Hát most már *életed* végéig az *onkológiára* akarsz rohangálni? Hát *nem* jobb volna mondjuk --

*Ebben a pillanatban Lili mellett az ágyon megcsörren Endre mobilja. Endre a zsebében, a táskájában keresi*

ENDRE Hol a francba van már az a...?

*Közben Lali felveszi az ágyról, óvatosan, némán és már-már szinte szertartásos mozdulattal odahelyezi Lili tenyerébe, aztán egy pillanatra megragadja, nem ereszti, Lilinek végül úgy kell kitépnie a kezéből. Lili furcsálkodva néz Lalira, majd odaadja Endrének a telefont*

*Miközben Endre telefonál, Lali, mintha valójában ő lenne a vonal túlsó felén, néma szájmozgással követi a beszélgetést. Lili időnként rosszat sejtve ránéz, mire ő mindannyiszor sietve becsukja a száját. Ez a játék többször megismétlődik*

ENDRE Add már! *(durván kikapja Lili kezéből)* Haló! *(közben fél kézzel pakolászik, próbálja becsukni a táskáját)*

LALI *néma szájmozgás (FÖLDLAKÓ ENDRÉVEL BESZÉLEK?)*

ENDRE Igen, én vagyok! … Hogy *ki*?

LALI *néma szájmozgás (DOKTOR IKSZIPSZILON VAGYOK, ÜDVÖZLÖM)*

ENDRE *(hirtelen megáll a pakolásban, megmerevedik)* Jó estét, főorvos úr!

LALI *néma szájmozgás (LENNE SZÁMOMRA NÉHÁNY PERCE?)*

ENDRE Igen, persze, hallgatom, hogyne!

LALI *néma szájmozgás (SAJNOS SZOMORÚ HÍRT KELL KÖZÖLNÖM)*

ENDRE Hogy micsoda? Ezt hogy érti? Miféle szomorú hírt?

LALI *néma szájmozgás (A FELESÉGE MEGHALT), a kezével mutatja, hogy "kampec"*

ENDRE Tessék? ... A feleségem? ... Dehiszen én ... Hiszen én épp az imént beszéltem vele, és akkor még...

LALI *néma szájmozgás (SAJNÁLOM)*

ENDRE Úristen. ... Úristen.

*Lehanyatlik a karja, a telefont önkéntelenül a zakója zsebébe csúsztatja és erőtlenül leroskad az ágyra*

*Súlyos csend*

LILI *(egy másodperc alatt felméri a helyzetet, a sarokba húzódó Lali felé)* Lali! ... Lali, gyere ide!

LALI *(meghunyászkodva)* Hogy *én?*

LILILali! ... Lali mit csináltál? ... Te megőrültél! Tudod mi ez? ... Ez már... ez már *közönséges --*

ENDRE *(maga elé meredve)* Meghalt.

LILI ... Igen?

ENDRE Meghalt. Érted? ... De hiszen... Az előbb még... Ez nem lehet... Ez képtelenség!... Ezt nem lehet csak *így*!

*Felpattan*

ENDRE Úristen! ... Úristen! *(sír)*

LILI *(ölelgeti)* Endre, nyugodj meg! ... Jobb így neki, hidd el! Már csak szenvedett szegény! Te is tudod! ... Mindenkinek jobb lesz így. ... Majd minden rendbejön, meglátod. Eltemetjük szépen, aztán... összeházasodunk. Most már igazán semmi, de semmi... akadálya. Úgy értem--... Boldogok leszünk, hidd el! Budajenő, tudod! Öko-izé, meg minden... Még előttünk az élet! ... Higgyél nekem! Na, ne sírj! Ne sírj már! ... *(súgva)* Elmondjam a meglepetést?

ENDRE *(magán kívül)* Úristen! ... Úristen!

LILI Ne csináld már! Rendbehozok mindent! Érted? Nem ismersz még! ... *Akarod,* hogy rendbehozzak mindent? *(Lalihoz, kemény hangon)* Ugye, Lali? Rendbehozunk mindent! *(Endréhez)* Add ide a telefont! *(hisztérikusan)* Hallod, Endre? Azonnal add ide a telefont!

ENDRE *(feleszmél, minden átmenet nélkül ráüvölt)* Mit hisztériázol itt, te hülye kurva! Süket vagy? Mondtam már, hogy nincs meg a mobilom! *Félórája* mondom neked. *Elhagytam*, nem érted? ... Se asszony, se mobil. Kész. Ez van.

LILI Nincs meg? Nincs meg a mobilod, Endre? *(Lalihoz)* Hallod ezt, Lali? *(Endréhez)* Ez biztos? *(végigtapogatja Endre zsebeit, izgatottan)* Nem baj, Endre, nincs baj! Ha elveszett, hát elveszett. Semmi baj! Majd veszünk másikat! *...* Szebbet, jobbat, ... *fiatalabbat*, ... bluethoot-val, meg ... színeskijelzővel... !

ENDRE *(felpattan)* Mit hadoválsz itt össze-vissza?

*Endre durván odalöki Lilit az ágyra*

ENDRE *A* rohadt életbe! Fél perce halt meg a feleségem, és te azt mondod, *nincs* *baj*? *Huszonöt* évet éltünk együtt, *huszonöt* kibaszott évet, tudod te mi az? Egy örökkévalóság, kisanyám! Egy örökkévalóság! És akkor most egyszerre *slussz?* Hát *hogy* van ez? ... És te még azt mondod, nincs baj! *Ajókurva* anyádat nincs, hülye picsa! *Ajókurva* anyádat! Azt!

*Endre kiviharzik*

*Lili mint a jelenet elején, az ágy közepén összekuporodva fekszik, és sír*

LILI *(halkan sírdogál)* Endre ne menj el! Bocsáss meg! Ne hagyj itt! Endre!

LALI Ne sírj, Lilike, ne sírj, mert én is sírok.

LILI *(sírós, kislányos hangon)* És a meglepetés? ... Még nem is hallotta a meglepetést! ... Te akarod hallani, Lali?... Te akarod hallani a meglepetést?

*Lali az ágy szélén kucorog és túláradó gyengédséggel simogatja Lili haját*

*Lili lassan álomba sírja magát*

LALI Hát persze, Lilike! Hát persze! ... Én *nagyon* szívesen meghallgatom!

**Mert**

***hogyha* minden összedől,**

**s a bú a bajjal össze-**

**nől,**

**az embert mindig meglepi,**

**hogy nincs jobb, mint egy**

**meglepi.**

*Hosszú szünet, Lili és Lali az ágyon, már-már összebújva*

*Hirtelen felhangzó éles mobilcsengés, valamilyen egyszerűbb csengőhang, majd egy másik, majd egy harmadik*

*A színpad másik felén a három nő egymás szavába vágva "telefonokat bonyolít", miközben megállás nélkül tevékenykednek*

*Felállítanak egy egyenlőre díszítés nélküli egyszerű, boltíves pergola-féleséget, amit elkezdenek feldíszíteni. Sorban egymás után papírvirágokat tűznek fel a boltívre*

*Közben egymás után csördülnek meg a telefonok, és Lali minden egyes mobilcsöngésnél összerezzen, ijedten kezdi tapogatni a ruháját, mintha a csörgő mobilt keresné. Ám telefon helyett -- legnagyobb csodálkozására -- egy-egy papírvirágot húz elő innen-onnan, droid-ruhája rejtett zsebeiből*

*Ezeket furcsálkodva adja át a nőknek, akik mosolyogva átveszik tőle, és rutinos mozdulatokkal sorban egymás után feltűzik a pergola boltívére*

*Mire "lebonyolódnak" a telefonok, készen áll a szabadtéri esküvőkről ismerős virágdíszes pergola*

*Az ágyon mindeközben rezzenéstelen nyugalommal alszik Lili*

*1. csengőhang*

SZOFI Haló! Setét és Társa? ... Jó estét! ... Az urnadíszek ügyében telefonálok...

*2. csengőhang*

BOGI Haló! A *sziromszóró* *kosárkák* felől érdeklődnék...

*3. csengőhang*

VIVI Haló! Anyakönyvi Hivatal?

*1. csengőhang*

SZOFI Haló! Hagyatéki Osztály?

*3. csengőhang*

VIVI Haló! *Bazi* *Limó*? ... Egy *kisebb* kocsit szeretnék a Szent Család Kápolna elé, Mária utca... *(furcsálkodva) Mekkora*?

*1. csengőhang*

SZOFI Haló! Jó napot kívánok, megtenné, hogy átkapcsol a ravatalozóba?

*2. csengőhang*

BOGI Happy Wedding?

*3. csengőhang*

VIVI Sírhant Rt?

*1. csengőhang*

SZOFI Haló! Akkor mondhatom? *(diktálja)* Nagy örömmel értesítjük...

*2. csengőhang*

BOGI (*diktálja)* Fájó szívvel tudatjuk, vessző...

*3. csengőhang*

VIVI A 208-as melléket kérem, ... *galambröptetés*...

*2. csengőhang*

BOGI Haló! Kisállattemető? Akkor félrekapcsoltak, elnézést...

*1. csengőhang*

SZOFI Kántor-service?

*3. csengőhang*

VIVI Lagzi Lajcsi?

*1. csengőhang*

SZOFI Fekete Könny?

*3. csengőhang*

VIVI Fehér Mirtusz? ...

*1. csengőhang*

SZOFI Plébános Úr?

*2. csengőhang*

BOGI Lufidekor?

*1. csengőhang*

VIVI Haló! … *(döbbent hangon)* Uram Isten! Te vagy az?

*A három mobil egymásba folyó, fülsiketítő hangja*

*Elsötétül a szín*

**5. jelenet**

*Amint kivilágosodik a szín, a pergola boltíve alatt, arccal a nézőtér felé fordulva ott áll Endre*

*Lali az ágy szélén ül, és néma szájmozgással követi a Hangot*

HANG Földlakó Endre! ... Akarod-e az itt jelenlévő ...

ENDRE *(közbevág)* Igen!

HANG Kalocsai ... Liliána! Akarod-e az itt jelenlévő Földlakó Endrét ...

*Zavar támad, Endre kétségbeesett oldal-pillantásokkal keresi-sürgeti Lilit, akit Lali közben az ágyban próbál ébresztgetni*

LALI Lilike! ... Lilike, keljél gyorsan! Jelenésed van! Eljött a nagy nap!

LILI *(nyűgösen, kelletlenül)* Jaj, már megint! ... Hagyjál, Lali! *Pont* elaludtam! ... *(hirtelen felül, más hangon)* Micsoda??

*Felpattan az ágyról, odarohan Endre mellé, beáll a fénybe*

LILI *(boldogan, lelkesen, hülyén)* Igen!

HANG *(Lali a háttérből néma szájmozgással követi)* Ezennel házastársakká nyilvánítalak benneteket. Csókoljátok meg egymást!

*Lali gyorsan becsukja a száját és szégyenlősen elfordul*

*Csók*

*A háttérben pezsgőpukkanás, Szofi, Vivi, Bogi lépnek elő, kezükben pezsgős poharak. Egyet-egyet odanyújtanak Lilinek és Endrének, töltenek, koccintanak*

SZOFI Gratulálok!

VIVI Sok boldogságot!

BOGI Éljen az ifjú pár!

*Koccintanak, mindenki boldog, felszabadult*

VIVI *(odasúgja Lilinek)* Ragyogóan nézel ki!

BOGI *(végigméri Lilit, túljátszott ámulattal)* Ez a *ruha*! *(Lili természetesen továbbra is az egyszerű kis ruhácskájában van)*

SZOFI  *(szakértő szemmel)* Ekrü zsozsett francia csipkével...

VIVI Swarovsky-gyöngyök ...

BOGI Organza uszály…

VIVI A *szertartás* is gyönyörű volt! Ugye, lányok?

SZOFI Én szabályosan bőgtem!

BOGI *(túljátszott rajongással)* A harangjáték az elején!

VIVI *(mutatja a kezével)* A sziromeső a végén!

BOGI Meg az a sok ... riadt veréb, ahogy mentette az életét... *(mutatja)* Huss!

SZOFI Galambok, te!

BOGI Galambok! Pláne!

*Egy egészen rövid szaxofon-futam valamilyen mulatós számból , pl. "Lakodalom van a mi utcánkban..."*

LALI *(csujogatósan)*

***Hej*, de szépen szól a**

**szaxi!**

***Ez* aztán a vidám**

**lagzi!**

ENDRE *(a nőkhöz, csillogó szemmel)* Vacsora? ... Hogy ízlett?

LILI *(feldobva, Szofihoz)* Rántott husi? Fini volt?... *(Bogihoz, Lali felé biccentve, bizalmasan)* Vőfély?

BOGI *(kedvesen)* Jó fej!

LALI *(vőfélyesen, csujogatósan)*

***Nem* kenyerem a szép**

**szavak,**

***az* a fő, hogy fogyasz-**

**szanak!**

LILI *(Szofihoz)* Tortából?

ENDRE Jutott?

BOGI *(rajongással)* Az a *torta*!

VIVI Valami *isteni* volt!

SZOFI SzamosMarci*,* fogadok! ... Eltaláltam? ... Vagy Gundel?

ENDRE *(szerényen, ragyogva)* Édesanyám!

*Lili kényszeredetten mosolyog*

SZOFI *(túljátszva)* Na ne! ... Hát ez elképesztő! *(Bogihoz és Vivihez)* Halljátok ezt, lányok? Ti tudtátok, hogy a kedves mama...

*Lali hirtelen Liliék elé ugrik egy (képzeletbeli) fényképezőgéppel a kezében*

*A nők félrerebbennek*

*Lili és Endre összehajolnak a pergola alatt egy esküvői fotóra, a talpaspoharak a kezükben, kényszeredett vigyor*

*Lali a nézőtérnek háttal féltérdre ereszkedve "készít" egy gyors fotót a párról*

LALI *(kiáltva)* Vizibicikli!

*Lali ezután felpattan, de Endre és Lili, mint egy fotón, továbbra is "úgy" maradnak*

LALI *(hirtelen, mintha újabb sugallata támadt volna)* Pukk! ... Pukk-pukk! *(kicsit mintha rá akarna ijeszteni a nőkre, összetereli őket, mint egy csapat tyúkot)*

BOGI *(felkapja a fejét, fülel)* Ha!

VIVI Kezdődik a tűzijáték!

BOGI *(felfelé mutogat)* Azt nézzétek!

SZOFI Bámulatos!

*A három nő megbabonázva bámulja az "eget"*

*Az arcukra egymás után újabb és újabb színes fényfoltok vetülnek, mintha tűzijátékot néznének*

*Endre és Lili továbbra is a "fotón"*

LALI *(a tűijáték hangeffektjeit imitálja, azaz felfelé intonáló füttyszó, majd:* PUKK!, *ezt többször)*

*A nők egymás közt, arccal az égnek:*

BOGI *Ügyes* a kiscsaj, meg kell hagyni!

VIVI Az *ilyenek* értik a módját!

BOGI Szegény Endre, hogy kikapta!

SZOFI Majd ráfarag, meglátjátok!

VIVI Nem adok nekik fél évet és ...

SZOFI Hová utaznak? Nem tudjátok?

*Közben Lali gyorsan Endre és Lili háta mögé visz két széket*

*Hirtelen, mintha lökés érné őket elölről, mindketten hátrazuhannak, pont bele a székbe*

*A poharak még mindig a kezükben*

*Ezzel egyidőben Lali laza mozdulattal, mint egy rutinos, de kissé túlhajszolt díszítő hátrabillenti a pergolát, és elhúzza az útból*

*A nők a robajra odanéznek, majd észrevétlenül a pár köré rendeződnek*

LILI *(rémülten)* Á-á! ...Mi volt ez?

ENDRE *(nyugodtan)* Talán egy légörvény. Semmi gond, drágám. Mindjárt kijutunk.

LALI *(pakolás közben, fahangon, darálva)* Ladies and gentlamen!Lajos, a kapitány örömmel üdvözli önöket a fedélzeten! Köszönjük, hogy a biztos halált választották! Tájékoztatásul közlöm, hogy a repülési magasság átlagos hőmérséklete helyi idő szerint --

LILI *(lefelé mutogat)* Nézd csak! Az ott már...?

ENDRE Jaja!

LILI *(felvillanyozódva)* ... a tenger?!

ENDRE Dehogy! A leszállópálya! ... Hohó, drágám, *most* kapcsolok! Hiszen te még nem is láttad a tengert!

LILI *(sértődötten)* Már *hogy* ne láttam volna! Jópofa vagy! *(egyszerre lelkesen, ábrándosan, szuggesztíven)* ... Tudod *nálunk* ilyenkor ... *nyár* derekán ...

ENDRE *(lekezelően) Nálatok*? ... Úgy érted ... *Kalocsán?*

*Pillanatnyi csend*

LILI *(nyel egyet, majd leforrázva, keserű daccal)* ...Igazad van drágám. Én még ... *sosem* láttam a tengert. ... *(Endre felé fordulva, fásultan, keserűen)* ... *Megmutatod*?

*A nők két oldalról hirtelen melléjük lépnek*

BOGI *(mint légikisasszony, elveszi Lilitől a poharat)* Elvihetem?

VIVI *(mint légikisasszony, elveszi Endrétől a poharat)* Parancsolnak még valamit?

SZOFI Az öveket legyenek szívesek!

BOGIHamarosan megkezdjük a leszállást!

*Endre és Lili kissé megszeppenve engedelmeskednek, lehunyják a szemüket és kényelmesen hátradőlnek a székükön*

*Lali egy pillanatra visszaszalad, és lefelé intonáló füttyszóval utánozza egy leszálló repülő hangját, ahogy a kisfiúk szokták*

*Felhangzó taps. A három nő megtapsolja Lalit, mint sikeres földet éréskor a pilótát*

*Endre és Lili továbbra is csukott szemmel, hátradőlve ülnek*

*Lali egy gyors, szégyenlős mozdulattal lereagálja a tapsot, majd újra hátraszalad, és nagy igyekvéssel bevonszol a színre egy hatalmas, kinyithatós bambusz-napernyőt, beállítja Liliék mögé és kinyitja*

*A három nő fejébe sietve szalmakalapot nyom, hónuk alá színes strandgyékény-gurigát dug*

*A nők egyenlőre tanácstalanul álldogálnak*

*Lali súg nekik*

LALI *(súgva)* Such a beautiful ...

*Ettől fogva megered a nyelvük, csacsognak*

*Úgy viselkednek, mint három "külföldi" nő, akik kijöttek a plázsra*

3.

5.

VIVI Such a beautiful day!

BOGI Die Sonne scheint so schön!

SZOFI Какое красивое синее море!

VIVI Have you got suncream?

SZOFI Куда нам присесть?

VIVI Should I spread it?

BOGI Baden? Willt ihr?

VIVI I am not stupid!

SZOFI Смотритека! Знакомые!

VIVI *(nézi)* Where?

SZOFI Вот там!

VIVI They are not them!

BOGI *(nézi, felismeri őket)* Wirklich!

SZOFI Подойдем к ним?

VIVI Are you crazy?

BOGI *(pipiskedve integet Liliéknek)* Hu-u!

*A nők a nézőtér felé fordulva, bágyadtan integetve állnak*

*Endre és Lili még mindig csukott szemmel, hátradőlve ülnek, arccal a nézőtér felé*

*Endre hirtelen kinyitja a szemét*

*Mintha a távolban integető nőalakot venne észre, óvatosan visszainteget, a nézőtér felé*

*Lili mozgolódni kezd, ő is kinyitja a szemét*

ENDRE *(bűntudatos buzgósággal fordul felé)* Elpilledtél, drágám? Nem fogsz nagyon leégni? Bekenjelek?

LILI *(zavarodottan néz körbe)* Tessék? ...

ENDRE Koktélodat?Megittad?... Hozassak újat?

LILI *(fülel)* Mi lehet ez? ... Te is hallod?

*Bogiék bátortalanul, de tovább integetnek*

ENDRE Ne foglalkozz vele,drágám! Csak a *bennszülöttek* rajcsúroznak! Tudod milyen kis *idétlenek*! Időnként megpróbálnak áttörni a palánkon, de persze ...

LILI *(gúnyosan)* Nem megy nekik?

ENDRE Hát *persze* hogy nem!

LILI *(előrefelé mutogat)* Nézd, egy gekkó! Milyen édes! Szaladgál a kövek között!

*Lali találva érzi magát, idegesen szaladgálni kezd föl-alá*

ENDRE Viszont lassan ideje lesz szedelődzködni! Tudod! Ma van a folklór-program! *(bizalmasan)* Nem hagynám ki a világért se! *(támadóan)* Vagy te talán... ?

LILI *(védekezőn)* Semmi esetre!

*Lali tesz a lábával egy rövid, dühös-pattogós néptáncos mozdulatot*

LILI *(kedvesen)* Csak még egy percet hadd üldögéljek. *(áhitatos nyugalommal szemlélődik)* Olyan szép itt veled, drágám! Olyan vidám! Olyan romantikus!...

*Megcsörren egy mobil, Endre előkapja*

ENDRE *(örömmel)* Haló! ... Anyuka?

*Endre beszélni kezd a telefonba, miközben:*

LILI *(folytatja keserű, apátiába hajló hangon, maga elé meredve)* Ez a roppant, közömbös víztükör, ... a végtelen, süket ég, ... a semmibe vesző, elérhetetlen horizont ... *(hirtelen, beteges indulattal)* Meg ez a sok *buta* sirály, ahogy kapkodják a dögöket!

*Lali találva érzi magát, sietve sirályhangot produkál, miközben a "szárnyával" esetlenül le-föl csapkod*

ENDRE *(a telefonba, elbúcsúzik)* Csókolom, anyuka! Hát persze! Átadom! *(leteszi)*

*Dühös, lázadó hang: Lali valamilyen fémtárgyat kezd kocogtatni (például a bambuszernyő fémrúdját ütögeti valamivel, mint egy ütős hangszert), ezzel esőcsepergés hangját is imitálja*

*A három nő még mindig a távolba révedve, egy csoportban áll*

BOGI *(előrenyújtja a kézfejét)* Na, ez eleredt!

VIVI *(behúzza a nyakát)* Húha, akkor szaladjunk!

SZOFI Még a végén bőrig ázunk!

*Szedelődzködni kezdenek*

*Lali közben összecsukja a bambuszernyőt, helyette előkap egy közönséges fekete férfiernyőt, kinyitja, és ugrándozva, mintha pocsolyákat kerülgetne és olyan tesstartással, mintha a hátára már záporozna az eső, odaszalad a dideregve szerencsétlenkedő nőkhöz*

LILIMilyen hűvös lett hirtelen, nem?

ENDRE Beszaladjak egy kardigánért?

LILI Jobb, ha megyünk. A vendégek már biztos ...

ENDRE *(felcsattan) Kit* érdekelnek a vendégek! Végre egyszer kettesben vagyunk. ... Annyi mindent meg szeretnék beszélni veled!

LILI *(felkapja a fejét, örömmel)* Igen? Például?

ENDRE Például a derítőt!

LILI *(lelombozódva)* A derítőt?

ENDRE Hát persze! Hogy *hol* legyen! *(közelre mutat)* Itt, a *japánbirs* alatt? *(messzebb, a nézőtér felé mutat)* Vagy ott, a *kert* végében? *(kioktatóan)* Kényes kérdés, ugye tudod!

LILI Na jó, de talán mégse pont a *házavatón* kéne! ... *(felcsattan)* És *különben* is! Hol lesz akkor az *ugrálóvár*?

ENDRE A *mi*?

LILI *(számonkérően)* Meg a *kishinta*, meg a *kishomokozó* ... ?! Azt beszéltük, hogy ...

*A nők Lali ernyője alatt összebújva közelednek*

*Ahogy meglátják Liliéket Lalit hátrahagyva odamennek hozzájuk*

SZOFI *(kiabál)* Lili!

VIVI *(kiabál)* Endre!

BOGI Merre vagytok?

LILI *(visszakiált)* Megyünk már!

*Felállnak székről. Most látjuk, hogy idáig egy-egy összecsukható kerti széken ültek*

*Összecsukják a széket*

*Közben gyengül a világítás*

SZOFI *(vidáman)* Na szép! Szóval itt bújkáltok! ... Mi meg már mindent tűvé tettünk...

BOGI Őrült klassz a házatok, de ...

VIVI A többiek már reklamálnak! ...

BOGI *Mindent* felfaltak! A lazacot …

SZOFI … a homárt …

VIVI … a szarvasgombát...

ENDRE Azt is?

*Közben fokozatosan elsötétedik a szín*

*Lali még mindig ott áll, kimerülten és szerencsétlenül, kezében a nyitott, fekete esernyővel, ahol a nők hagyták*

BOGI *(Lilihez, csacsogva)* És? *(fejével az ég felé int)* Sikerült választani?

LILI Mit?

BOGI Hát csillagot!

*Lili látványosan öklendezni kezd (talán az undortól, talán a terhességtől…)*

*Ezzel egyidőben Lali esernyője tetején kigyullad egy lámpa, (mint egy csillag az égen) villogni kezd és hangosan vijjogó vészjelzés-szerű hangot ad*

LILI *(összegörnyedve)* Bocs, de én most...

*Lili az értetlenül álló Endréhez löki az összecsukott széket és berohan a házba*

*Lali szalad utána a vijjogó-villogó esernyővel*

VIVI *(Endréhez, felvillanyozódva, jelentőségteljesen)* Ohó!

BOGI Csak nem?!

VIVI Ezek szerint...

SZOFI Igaz a hír...

**6. jelenet**

*Csönd, béke.*

*A színpad közepén egy kórházi ágy. Az ágyban arccal a nézőtér felé fordulva, félig ülve fekszik Lili, kórházi egyen-hálóingben, derékig betakarva. Karjában egy nagy, habos, pólya-szerű párnát tart, és finoman ringatja, mint egy csecsemőt. A néző nem látja, hogy van-e ott baba, vagy nincs. Mellettük, az ágy szélén kuporogva, és szintén a "baba" fölé hajolva Lali*

LALI *(a "Tente baba" dallamára, játékosan, sorról sorra akadozva, mintha most találná ki)*

**Tente baba, tente,**

*(szünet)*

**lemosta, be-**

**kente,**

*(szünet)*

**de *mit* szól majd a gólya,**

*(szünet)*

**hogy *szaros* lett a pólya...**

*Felzengő csecsemősírás*

LILI Hát, ez úgy látszik, nem tetszik neki. Nézd, hogy fintorog. Valami mást? Nem tudsz?

LALI Nem lehet, hogy éhes szegény?

LILI Kizárt. Fél órája sincs, hogy szopizott. *(a "babához")* Igaz, babám? Jól belaktunk!

LALI Az nem számít.

LILI Hogyhogy nem számít? Akkorákat büfizett, hogy csuhaj!

LALI Na jó, de mi van, ha most épp valami *máshoz* lenne kedve? *(fülel)* Ha! *(babadünnyögés, Lali odahajol a "babához")* Hogy mondod? *(Lilihez)* Tessék! Igazam lett! Vattacukrot kér!

LILI Vattacukrot? Uramisten. Honnan szedjek én most vattacukrot?

LALI Hát pedig... muszáj leszel!

LILI Mikor már *régesrég* aludnia kéne! *(a "babához")* Nem pedig bömbölni! *(Lalihoz)* Ha *így* folytatja, előbb-utóbb bejön érte a Vivi nővér, és bedugja a közösbe. … Aztán meg majd hallgathatjuk, hogy így meg úgy: …a "bababarát intézmény" az azért van, hogy... "*bőrkontaktus*", meg mittudomén, ... "korai kötődés" ... *(utánozza a nővért)* Nem pedig hogy az anyukák *szabadon* garázdálkodhassanak, ... és már az *első* adandó alkalommal *gátlástalanul* *kiélhessék* az ösztöneiket...!

LALI *(az ajtó felé tekintgetve fülel)* Huha! ... Baj van!

LILI Ott áll az ajtónál, mi? Hallgatózik, lefogadom! Na, húzz bele Lali, *csak* tudsz valami béna kis dalocskát, ... folyton sírsz, hogy *tele* van a *memóriád*, *most* meg...!

LALI *("Csicsíjja babája" dallamára)*

**Csicsíjja, babája,**

**elment a mamája*,***

**én tudom csak,**

**hova,**

**nem jön vissza**

**soha...**

*Csecsemősírás*

LILI Jaj, de *sötét* vagy, komolyan mondom! ... Most *nézd*, hogy megríkattad! Egy *háztartási* robotgépbe több érzés szorult...!

LALI Várj csak!... Hohó! Ez lesz a tuti!

*Lali valahonnan a "szereléséből" előhúz egy-egy kihúzható zsinóron lévő pici fülhallgatót, és jobbról is, balról is bedugja a "baba" fülébe.*

LALI *(ide-oda ringatja magát, mintha a fülhallgatóból szóló "tuc-tuc"-zenét dúdolná magában)*

**Tuc-tuc.**

**Tuc-tuc.**

**Tuc-tuc.**

**Tuc-tuc.**

*A "baba" elhallgat.*

LILI Na. Ez úgy látszik, bejött. *(kérdően az ajtó felé int a fejével)* Hm?

LALI Asszem elment!

LILI Végre! Nyugi van! *(mosolyogva gyönyörködik a karjában alvó "babában")* Nézd csak! Milyen édesen alszik!

LALI Cukipofa! ... Tiszta anyja!

LILI Gondolod?

LALI Hát persze!

**Nem egy *óriás*,**

**inkább mini,**

**éppolyan szép,**

**mint a Lili.**

LILI Hát, igen. Gyönyörű baba! ...De az *orra* az Endréé! Ilyen *grandiózus* orra nálunk soha nem volt senkinek. Az enyém tömpe, anyáé inkább fitos, de ez a kedves...

LALI ...bumsztli ...

LILI ... hórihorgas...

LALI Nézd, hogy cuppog!

LILI A kis tündér! Mosolyog álmában!

*Hirtelen felhangzó csecsemősírás, Lili rémült tekintete*

LALI *(elővesz egy mobilt)* Nyugi! Csak a csengőhangom! *(megnézi a számot)* Tiéd!

LILI *(átveszi, a telefonba, emelt hangon)* Haló! ... Anya, te vagy az? Elég rosszul hallak! Haló! ... Hát persze! Minden oké! Éppen szoptatok, mit szólsz? ... Nem, dehogy, semmi gond, tudom közben tartani, nehogy letedd!... Hát persze, hogy van! Mi az, hogy! Egy tejcsarnoknak elég lenne! *...* Hogy ő? Hát az elmondhatatlan. Egy valóságos angyal! … A fotókat? Megkaptátok? ... Hogyhogy milyen fotókat? Lali feltett egy nagy rakás fotót és még tegnap éjjel átküldte nektek. Ez fura. És a videót? Amit Endre csinált? Azt se? Nahát! *(Lalihoz)* Hallod ezt, Lali? Nem ment át.

LALI Pedig én...

LILI *(a telefonba)* Azt mondja, majd utánanéz... És ti? Veletek minden oké? Apa? Jobban van? Pihenjen sokat, mondd meg neki! ...Meg hogy hiányzik. ... Azt is! De tényleg! *(kiabál)* Haló! ...Te anya, tudod, mi van? Anya, képzeld, az van, hogy... *(kiabál)* Haló! Hallasz, anya? Haló! *(Lalinak)* Megszakadt.

LALI *(visszaveszi a telefont, elteszi)* Sajnálom. Előfordul. Tudod, a távolság, meg minden... Elég egy kisebb "*galaktikus* *esemény*" és... összeomlik a mobilhálózat...

LILI *(nehezteléssel a hangjában)* Jó, de azért ez ... *akkor* is fura! ... A *lagzira* se jöttek el ... pedig szegény Endre *hogy* könyörgött, istenem! .... Persze *értem* én, a papa a *szívével*, ... anya meg az ilyen-olyan "hormonpótló tablettáival": nem szívesen mozdulnak ki, világos!... Mégiscsak *tíz*-egynéhány *fényperc...* vagy még több is... Nem semmi! De azért... *csak* az első unokájuk! ... Nem, Lali?

*Váratlanul beront az ajtón a Nővér (a Vivit játszó színésznő), karján egy adag tiszta ágynemű*

NŐVÉR *(ordít)* Vacsora! ... Vájúhoz, bocikák! A diétások egyesével jöjjenek a... *(észreveszi Lilit az ágyban)* Hoppá! Kisanya! Te még *mindig* itt vagy? *Hányszor* szóljak még, *a* mindenit! ... Na de most már tűzés, egy-kettő, mert rád küldöm a Műtősjanit! Értesz engem, kisanya? Összepakolsz, kapod a rucid és húzol. ... Öt percet kapsz. Értem? Ötöt.

LILI Megőrült, nővérke? ... A doktor úrral azt beszéltük, hogy péntek előtt semmiképp. Varratszedés, meg minden... Meg különben is! *Épp* hogy picit elnyugodtunk.A *fejés* se megy még úgy *istenigazából*...És ha *besárgul,* vagy valami? Még a *BCG*-t se kapta meg! És a *PKU*? Meg a többi?...

LALI Te, Lili...

LILI *Mit* lilizel? Mégiscsak *tahóság*! ... Más anyukák *hetekig* ittjópofiznak ...

LALI Én most *mégis* inkább azt mondom, hogy...

LILI Csak mert *nem* perkálunk milliókat egy különklotyós oduért?

LALI Hagyd, Lili. Látod hogy már...

LILI *(taktikát vált)* Értse meg nővérke, a férjemet se lehet csak úgy hipp-hopp ideráncigálni! Amíg az ideér a szerkesztőségből, az minimum másfél óra! ... Persze ha még hazaugrik a *mózeskosárért* is...

NŐVÉR Na elég a cirkuszból, kisanya. Most minek ezt? Örüljél, hogy félnapot itt pihizhettél potyára. Kaja is volt, nyugi is volt, pedig abortusz után nem jár semmi! De nem ám! Más kiszédül a műtőből, azt annyi. Lehet szépen haladni haza.

LILI A *mi* után?

LALI Lilike, nem kéne...

NŐVÉR Balhét akarsz, kisanya? *Két* órája vár kint egy csóri korababás a cókmókjával, *vacsiosztás* van, *ágyat* is húznék, úgyhogy most már *ne* komplikáljuk, rendben? Záródat megkaptad, pakkod nem volt, ha meg lelked van, azt odahaza. Oké?

LILI *(bénultan ízlelgeti a szót) Abortusz* után?

NŐVÉR Te tudod. Nekem így is jó.

*A Nővér ledobja az ágy melletti kisszékre az adag tiszta ágyneműt, majd odalép az ágy végébe és egyetlen rántással lerántja Liliről a paplant. Alatta ott látjuk Lili csupasz, pilinszka lábait, ahogy a hátulkötős kórházi hálóing alól gyámoltalanul kandikálnak kifelé. Ölében az üres párna*

*A Nővér kezdi lehúzni a paplanról a huzatot.*

LILI *(maga elé meredve, halkan)* Lali?

NŐVÉR Így ni.

LALI Itt vagyok, Lilike.

LILI Segítesz?

LALI Hát persze.

*A nővér közben magában morgolódik*

NŐVÉR Rettenetes, mi van itt! Fogalmam sincs hogy csinálják, de *ahogy* itt kitör a nyár, a *fél* város bevonul szülni. Hogy *hogy* bírják így összekalkulálni, rejtély! Aztán mi meg *győzzük* őket teríteni, iktatni, rotálni... Ketten, három emeletre... Se pótlék, se semmi...

*Tovább ágyaz. Miután lehúzta a paplanról a koszos huzatot, most ugyanazt a huzatot kezdi akkurátusan visszahúzi a paplanra.*

*Lili egy frissen szült nő nehézkes mozgását imitálva nagynehezen kikászálódik az ágyból, az ágy mellett a földön keresgéli a cipőjét. Idegesen a nővérre pillant, találkozik a pillantásuk.*

LILI *(miközben húzza a cipőjét)* Azért a cipőmet még fölvehetem? ... Vagy azt se?

NŐVÉR Hogy?

*Lili elkészült, feláll, indulásra kész*

LILI *(határozottan, karakánul, éles, parancsoló hangon)* Lali! Ugye tudod a dolgod?

LALI Hát persze, Lilike!

LILI De most aztán *nincs* min "*gondolkodni",* meg ilyenek! Értesz, ugye?

NŐVÉR *(szórakozottan)* Hogy mondod, kisanya*?*

*Lili gyilkos szemekkel ránéz*

LILI Dögölj meg. ... Kisanya.

*Lili sarkonfordul, és nagy dérrel-durral elindul kifelé. Közben Lali a Nővér elé penderül, a szokásos szemvillanás és varázslat-effekt, a Nővér, kezében a félig felhúzott paplannal döbbent tekintettel hátrahőköl és halálra vált ábrázattal hátrálni kezd. Lili elégedetten konstatálja a fejleményeket, majd balra kiviharzik az ajtón.*

*Sötét*

*Kivilágosodik a szín, a padlón az elterülő paplanhuzat, de a nővér már sehol.*

*Lali balról "visszaoson" a kórterembe, keresztüllép a paplanhuzaton, és lábujjhegyen odasettenkedik az ágyhoz. Felkapja és a hóna alá csapja az ominózus kispárnát. Körbenéz, hogy tiszta-e a levegő, aztán hóna alatt a kispárnával elindul Lili után, kifelé az ajtón*

**7. jelenet**

*Éjszaka, Széna téri villamosmegálló a jellegzetes üvegkalickával.*

*Lili és Lali a megállóban ülnek. Lili karján a "baba"-párna, mint egy alvó csecsemő*

*Hallgatnak, néznek maguk elé. Lassú, álmos, szaggatott beszélgetés*

LILI És most?

*szünet*

LALI Most *mi*?

*szünet*

LILI Most akkor mi lesz?

*szünet*

LALI Mi legyen?

*szünet*

LILI Hogyhogy mi legyen, te mondtad, hogy...

*Bumm! Hatalmas robbanás hangja*

LILI Mi volt ez?

LALI Csengőhangom. *(előveszi a mobilját)* Váltogatom. Tudod, hogy van! *(a füléhez emeli)* Haló? ... *(leteszi)* Senki.

*Tovább ülnek*

*Szirénák hangja*

LILI És a tűzoltók?

LALI Miféle tűzoltók?

LILI A kórház felé robognak! *(a nézőtér felé int a fejével)* Nézd csak! Már a harmadik megy el!

*A szirénák távolodó hangja*

LALI Hát, igen.

**Néha elég egy kis láz,**

**és hupsz,**

**leég egy fél kórház...**

LILI Te Lali!

LALI *(folytatja)* Ahogy *szegény*, hibbant konstruktőröm mondta mindig --

LILI *(folytatja)* Jegyünk? ... Van?

*Combinó. A bemondó hangja: "Béna tér ... Ajtók záródnak ... Lekvár liget következik"*

**8. jelenet**

*Játszótér.*

*Lili és a Barátnő (a Bogit játszó színésznő)* *balról jönnek be, mindketten egy-egy ülős babakocsit tolnak maguk előtt. A babakocsikban egy-egy üres, gyerekméretű, kapucnis-kezeslábas orkán-overáll van gondosan beültetve, becsatolva. A színpad közepén egy homokozó, jobb oldalán egy hinta, bal oldalon, a nézőtér felé fordítva egy szórópisztollyal összerondított mászópalánk, rajta az egyetlen kiolvasható felirat: „UFÓK HAZA!”. Mellette egy magányos fa. A két nő a beszélgetés alatt körbejár a babakocsival, majd beülnek a hintába.*

BARÁTNŐ Lili, lásd be, hogy ez az egész totálisan... totálisan *(keresi a szót)*: *irreális*. Érted?

LILI Irreális?

BARÁTNŐ Irreális.

LILI Gondolod?

BARÁTNŐ Hát persze.

LILI De miért?

BARÁTNŐ Hát mert... *(keresi a szavakat, majd mintegy mellékesen a mellettük álló magányos fához)* Heló!

LILI Kinek köszöntél?

BARÁTNŐ Nem érdekes.

LILI De mégis.

BARÁTNŐ Ismerem ezt a fát. Szegényt elbocsátották az állásából, ... *(bizalmasan)* valakinek az *útjában* volt, tudod, hogy van. *(súgva)* Állítólag nem lehetett tőle látni az *erdőt*... Nevetséges! ... Egyik napról a másikra *utcára* került, ... még a *járókelők* is *kikerülik*, de azért én... próbálom emberszámba venni. Tudod hogy van! Időnként elbeszélgetünk. ... Kekszet? Hoztatok?

LILI Minek.

BARÁTNŐ Hogyhogy minek?

LILIMúltkor is megette, nem? *(a "gyerekhez")* Ugye babám? *Hiába* könyörgök, hogy ne vegyen mindig mindent a szájába: megkaparintja, jól összefogdossa, *összenyálazza,* aztán lenyomja a torkán. ... *Teljesen* kezelhetetlen. *...* De Kubu az van még. Kértek?

BARÁTNŐ *(a "gyerekéhez")* Buci? Kubut?

LILI *(az ufós graffitit nézegeti)* Most nézd meg ezt! ... Hogy *mi* bajuk az ufókkal?

BARÁTNŐ Hogyhogy mi bajuk?

LILI Ez az undorító, trágár hangnem…

BARÁTNŐ Viccelsz?

LILI …ezek a *primitív*, *obszcén* kifejezések… A buszon, a boltban, … a gyerekrendelőben… Végülis ők is csak emberek, nem?

BARÁTNŐEmberek? Az *ufók*?

LILI Úgy értem, hogy...

BARÁTNŐMéghogyemberek! Jópofa vagy! ... Mégis *hol* élsz te, Lilikém?! Napról napra *mást* se hallok, mint hogy ezek *mikor*, ... *hol*, ... *kiket*...!

LILI *(közbevág)* Figyu! ...

BARÁTNŐ … és ráadásul miféle *válogatott*, *aljas* indokokból…!

LILI *(közbevág)* Ésha én most…

BARÁTNŐ A múltkor is! Te! Hogy *mit* hallottam! Őrület! Na *ezt* hallgasd meg!

LILI *(közbevág)* …ha én most *azt* mondanám neked, hogy igazából *én* is egy ilyen ... *ufó* vagyok?

BARÁTNŐ Tessék?

LILI Hogy *fogalmam* sincs, mit keresek itt, és legszívesebben *most* azonnal elrepülnék innen a francba?

BARÁTNŐ Ó ... ilyeneket én is szoktam: kismama-szindróma, nem nagy ügy! ... *Egész* álló nap *otthon* dekkolsz, teszel, veszel, főzőcskézel, ... maximum nudizol a kiserkélyen: nem embernek való. A *baba* folyton félálomban, nevetgél, prüntyög, dudorászik, *nevelni* se lehet napi *huszonnégy* órában, végignézed százharmincszor a *Hazugságok* *hálójábant*, aztán kifekszel. Én már többször kiborultam, de aztán mindig...

LILI *(látszólag megnyugodva)* Nem könnyű.

BARÁTNŐ Hát nem.

LILI *(újra tébolyult lendülettel)* Főleg *így*, ... egyedülegy idegen bolygón... *Se* tébéd, *se* letelepedésid...

BARÁTNŐ Hogy mid?

LILI És akkor még itt van ez a gyerek is… koloncnak!

BARÁTNŐBandika? Koloncnak? *...* Nahát, Lili! A párod biztos nem örülne, ha hallaná, hogy te ilyen *nyeglén* és ilyen ... *szeretetlenül* ....

LILI *Fogalmam* sincs, mit kezdjek vele, de tudod, ... olyan *édes* volt, ahogy üldögélt ott a megállóban…

BARÁTNŐ A megállóban?

LILI Otthagyták. Tudod hogy van! Fölszállnak, ottfelejtik...

BARÁTNŐ Most viccelsz?

*Lili elérzékenyült tekintettel nézi a babakocsiban ülő "gyereket"*

*Hirtelen felpattan*

LILI Úristen! Hol a Bandika?

*Idegesen szaladgálni kezd, mintha keresne valakit*

BARÁTNŐ De Lilikém édes, miről beszélsz? Bandika itt ül a kocsijában, nézd csak, milyen boldogan mosolyog! Úgy látom, éppen emészt. Nyugodj már meg! Igazán nem értelek.

*Lili odaugrik a babakocsihoz, kikapja belőle a "gyereket", szaggatni kezdi, és a darabokat szanaszét hajigálja*

LILI *(tébolyultan)* Erről beszélsz? Mi? … *(mutatja) Erről*?... De hiszen ez csak egy buta kis *kapucni*! ... Egy "*újszerűnek"* beárazott közönséges *turi-cucc* a Hunyadi téri *TuriMániából*! ... Azt hiszed, ha beöltözteted Böbe-babának,… *babakocsit* adsz rá, meg *három* számmal kisebb *overállt*, akkor majd ... *veled* *marad*? Akkor majd *nem* megy el az *első* jöttment vadidegennel, hogy végre *kegyetlenül* megbosszulhassa *mindazt* a végtelen sok szeretetet és idegfeszültséget, amit képes voltál *puszta* kézzel lenyomni a torkán...?

*Hirtelen felkapja a fejét, fülel*

LILI *(felragyog)* Ha! ... Te is hallod? ... Ez ő!

BARÁTNŐ Atyaég, Lili, te komolyan mondom, hogy...

LILI *(odaugrik a homokozóhoz, letérdel, túrni kezdi a homokot)* Valahonnan innen jön*. (őrült tempóban ássa a homokot a kezével)* Tarts ki drágám, jön a mama! *(kirángat a homok alól egy megszólalásig ugyanolyan kapucnis gyerek-overállt, kirázza belőle a homokot és gyöngéden magához öleli)* Hát itt vagy, kisbogár? Hát *micsoda* butaság ez már megint! Ne sírj, na, ... ne sírj, kicsikém, most már minden rendben lesz, meglátod! Itt van a mama! ... Megmondtam, ugye? Az a kislapát a *tied*, azt *nem* szabad odaadni a rosszgyerekeknek, mert azok téged nem szeretnek. *Agyonütnek* vele, látod? Én *mondtam*, hogy rögtön agyonütnek! Na gyere szépen, fújjuk ki a nózit.

*Orrfújás felharsanó hangja.*

*Lili nagy trombitálással "kifújja" a gyerek orrát, és beülteti az üres babakocsiba, mintha mi sem történt volna*

LILI Így, ni. *(Barátnőhöz, békésen)* Milyen kis tündér, nem? ... Most szerintem megtanulta! *(a "gyerekhez", a mutatóujjával integetve, kedvesen)* Ugye, manó? *(a Barátnőhöz)* Hol is tartottunk?

BARÁTNŐ *(még a jelenet hatása alatt)* Hogy te egy ufó vagy.

LILI *(lazán)* Ja igen. ... Szerinted?

BARÁTNŐ *(a történtek hatására egy kissé elbizonytalanodva)* Hát, nem is tudom. ... *(hirtelen ötlet)* Megeszed a porcogót?

LILI A mit? ... *(őszinte averzióval)* Úristen. Már hogy enném meg. ...

BOGI Tessék. Nem vagy ufó!

LILI Mér, azok megeszik?

BARÁTNŐ Hát *persze*! *(hülyéskedik)* Lecsurgatják, ráharapnak, és *bezúzzák*, mint a plexit!

LILI De mikor én...

BARÁTNŐ *(unottan)* Igen?

LILI Mikor én *határozottan* emlékszem, hogy… Lali és én… egy hatalmas, narancssárga űrhajóval …

BARÁTNŐ Jaj, ne, Lili! Ez már *annyira* unalmas! ... A Lali, meg az ... "űrhajók"!... Meg a többi ilyen *beteges* és teljességgel *kontrollálatlan* erotikus fantáziád...!

LILI *(folytatja)* ... A kalocsai dombok felől könnyű szellő fújdogál, ... mi kézenfogva lépdelünk felfelé a lépcsőn, ... Lali megbotlik, anya felsikolt, ... apa a kilövőállomás VIP-páholyában áll ... és integet…

BARÁTNŐUramisten. Én igazán nem akarok beleszólni, de ez a *Lali*-dolog, ez valami *egészen* extrém dili nálad. Csodálom, hogy a párod még nem fogott gyanut. Mégha *szeretőd* lenne, nem mondom, ... vagy valami szolíd, paranormális elfoglaltságod, ... hogy *fényevés* vagy *angyaltanfolyam*, ... taicsi, tangó, táltosdob, ilyesmi ... mint *más* kulturált, felnőtt nőnek, de hogy egy *droid*! Ilyet még *életemben* nem hallottam. ... Mondjuk a nővéremnek *volt* egyhasonló*,* *dárkos* korszaka, ... *vámpírok*, meg minden, kezelték is szegénykémet...

LILI Vámpírok?

BARÁTNŐ Éveken át azzal villogott, hogy egy vámpírral kavar, de aztán ...

LILI Aztán?

BARÁTNŐ Aztán kiderült, hogy csak egy műtősfiú a Daróczi utcai hematológiáról. ... Fura, mi? Az ember nem is gondolná, hogy...

LILI Na jó, de azért *van* ám itt egy óriási különbség!

BARÁTNŐ Na!

LILI De még *mekkora*! Lali ugyanis...

BARÁTNŐLali ugyanis?

LILI Lali ugyanis *per* *pillanat*... *(a mászópalánk felé mutat)* Nézd csak! Ott ül.

*A nézők számára most válik láthatóvá/felismerhetővé a mászópalánk tetején üldögélő Lali. A Barátnő természetesen nem látja őt*

BARÁTNŐ Ja!

LILI Na ugye!

*Lili Lali felé int, mire az egy visszafogott mozdulattal, kedvesen, mosolyogva visszaint*

LILI Heló, Lali! ... *(a Barátnőhöz, súgva)* Üdvözöl! Azt mondja, jól nézel ki. Mit szólsz?

BARÁTNŐ Hát én...

LILI Azért ez így *egész* más, nem?

BARÁTNŐHát ö-ö...

LILI Azért erre már *nem* mondhatod, hogy "a kisujjamból szoptam", meg ilyenek!

BARÁTNŐ Ja nem! Semmiképp!

LILI Mert az *lehet*, hogy te *nem* látod őt, de *attól* ő még *ott* van! *(Lalihoz)* Igaz, Lali?

BARÁTNŐ *(rövid töprengés után)* Logikus. Hát persze.

LILI Hogy?

BARÁTNŐ Végülis a *traumák*, amik értek téged ... Igazán nincs min csodálkozni.

LILI Traumák? ... Miféle traumák?

BARÁTNŐ Hát az egész zűrös gyerekkorod, ... az örökös balhék, a kriminális körülmények, … egy poros kisváros fojtogató levegője ... a nélkülözés, a viszontagságok, ... *(jelentőségteljesen)* a *szüleid* korai halála…

LILI Miket beszélsz?

*Lali lassan elkezd lemászni a mászókáról*

BARÁTNŐNézd, Lili. Én tudom, hogy nem könnyű neked, de előbb-utóbb muszáj leszel szembenézni mindavval, ami…

LILI A szüleim? Az *én* szüleim?…Megőrültél?

BARÁTNŐ Lili, ébredj már fel! Felnőtt nő vagy! Boldog feleség, szerető anya ... Jólkereső pasasod van, gyönyörűszép gyereked és... *még* gyönyörűbb autód, … megvan a *saját* komplett, szuverén világod, ... *minek* ezekhez a *buta* rögeszmékhez ragaszkodni? *Mindent* elértél, amit csak el lehetett érni, más a helyedben *repdesne* a boldogságtól, hidd el nekem.

LILI Gondolod?

BARÁTNŐ Hát persze.

LILI Szóval a szüleim.

*Lali közben odaér a hintához, óvatosan a Barátnő háta mögé lép, és finoman jobbra-balra ringatni kezdi a hintát, amiben a Barátnő ül*

BARÁTNŐ Most mit akarsz?

LILI Hogy *én?*

BARÁTNŐ (*a babakocsiban némán ülő "gyerekéhez", más hangon, kiabálva)* Ne üvölts már kisfiam, nincs mászóka, megmondtam már. Nem azért jöttünk, hogy szétloccsantsd az agyadat! Játsszál szépen a fütyikéddel, aztán nemsokára megyünk haza teletextet nézni.

LILI *(Lalihoz)* Hallod ezt, Lali? Mennek haza teletextet nézni. Jópofa, nem?

*Lali közben kezdi betekerni a Barátnő hintáját*

BARÁTNŐ *(ijedten)* Miazisten!

LALI Nem rossz!

**Fele csoki, fele keksz,**

**nincs jobb, mint a teletext...**

LILI Azért csak *óvatosan! ...* Nem rossz lány ez. Csak egy kicsit élénk a fantáziája. Na bumm. Van olyan. De *attól* ő még...

*Lali maga felé fordítja a Barátnőt, szemvillanás, varázs-effekt*

*Hirtelen sötét lesz*

LILI *Ú-ú*! Na most már mindegy.

*Ahogy újra kivilágosodik, Lili és Lali ülnek a hintában, Barátnő és a gyerekek sehol. A két egymás felé fordított hintát a két lánccal összekötötték, és most egymás felé fordulva ringatóznak*

*Bensőséges, már-már szerelmes sugdolódás*

LILI T Te Lali én asszem...

*szünet*

LALI Eleget láttunk? Úgy gondolod, Lilike?

LILI Szerinted?

*szünet*

LALI Mennyi idő, míg összekészülsz?

LILI Bepakolok Bandikának, ... elbúcsúzom Endrétől és ...

LALI A kert végében várok rátok, oké?

LILI Na jó, de...

LALI A medence és a … derítő között...

LILI És?

LALI Mit és?

LILI Utánanéztél mindennek? ... Koordináták, declináció, naptávolság? ... És a *planetáris* *precessziót*, a vöröseltolódást, az aberrációt? Bekalkuláltad? ... És a *pszichés* *komponenst*?

LALI Nyugi, Lilike. Minden megvan.

**Semmi cécó, semmi pánik,**

**meg se állunk**

*(halkan, finoman)*

**Kalocsáig...**

Oké? ... Fél kilenc?

*Összeérintik a homlokukat*

LILI  *(halkan)* Háromnegyed?

LALI *(halkan)* Háromnegyed.

**9. jelenet**

*A 4. jelenethez hasonló szoba közepén hatalmas, elegáns huzatú kanapé, egyik végében, arccal a nézőtér felé fordulva mereven, sápadtan, elgyötörten ül Endre. Ölében, mintha egy fürdőkádból kivett gyereket tartana, egy irreálisan nagyméretű, élénk színű, gyerekmintás fürdőlepedőből föltekert csuromvizes, vastag törölközőguriga. Odakintről kulccsörgés zajai, matatás a zárral. Jobbról belép Lili*

LILI Hát ti?

ENDRE Megjöttél?

LILI Endre, én...

ENDRE Órák óta várlak.

LILI  Beszélnünk kell.

ENDRE Már attól féltem, baleset ért.

LILI Engem?

ENDRE Vagy engem. Vagy bárkit! ... Bármi lehet! Tudod mi van! ... Mióta tele van ezekkel az *izékkel* a város!

*Rémült csend, Lili bénultan áll*

ENDRE Honnan van ez a gyerek, Lili?

LILI Miféle gyerek?

ENDRE *(ölében a test, mutatja)* Ott találtam a kádban. ... Benyitok a fürdőszobába és ott pancsol a fürdőkádban egy vadidegen gyerek. ... Honnan szerezted?

LILI Miket beszélsz?

ENDRE Lili, *azonnal* mondd meg, hogy honnan szerezted ezt a gyereket!

LILI Te megőrültél! ... Komolyan mondom, neked elment az eszed. Méghogy *vadidegen*! ... Kértelek szépen, hogy mosd meg a haját. Ez a baj? *Akkora* nagy kérés ez *másfél* év után, hogy *egyszer* az életben *te* fektesd le Bandikát? Mindent odakészítettem, türit, pizsit, fogkefét, még a vacsija is ott volt a hűtőben, neked csak be kellett volna tenni a mikróba, ... hát *ennyi* laufom sincs? *Egyszer* mozdulok ki, és te *máris*...

ENDREIdefigyelj. Ha nekem akartál örömet szerezni, akkor rendben van. Én megértelek. Tudom, mennyire megviselt téged ez a több hónapos kilátástalan küzdelem, de akkor se lehet csak *így*…

LILI Miket beszélsz?

ENDRE Visszavisszük és… megpróbálom elsimítani. Vannak ismerőseim a kerületi GYIVI- nél.

LILI Bandikát? Visszavisszük? ... Endre te…

ENDRE Ne tegyél magadnak szemrehányást. Mindent megpróbáltunk, ami az orvostudomány és a … *géndiagnosztika* jelenlegi állása szerint egyáltalában lehetséges volt. Nem jött össze, hiába, kész. Ezzel szembe kell nézni. Én is *éppúgy* szenvedek, hidd el. Kereken *ötven* éves vagyok, egy-két éven belül ... *ötvenegy* leszek, azt gondoltam, vénségemre talán még … De nincs bennem harag. Talán kicsit *csalódott* vagyok, de harag az nincs bennem. Ha *nagyon* vágysz rá, és *késznek* érzed magadat, akkor én benne vagyok, hogy … *(más hangon)* De ennek persze *megvan* a *jogszabályok* által kontrollált, *törvényes* folyamata…

LILI Nem szégyelled magadat? ... Hát még *Bandikát* is el akarod venni tőlem? Nem elég, hogy… hónapok óta ... a szemem láttára!…hetente kétszer -- hétfőn és csütörtökön!-- gátlástalanul és szemérmetlenül... !

ENDRE Miket beszélsz? Nevetséges!

LILI Szentséges ég! Szegény apám, ha tudná, kit választott nekem. Lenézett a csillagokból és azt mondta: őt szánom neked, Lili! Őt, aki úgy szeret majd téged, ahogy csak én szerettelek, amíg pici voltál: *őt,* Földlakó Endrét.

ENDRE Lili, fogalmam sincs, miről beszélsz, de ha már *megint* nem lehet veled *normálisan*, ... értelmes, felnőtt emberek módjára...

LILI Fogalmad sincs, mi? Hát akkor idefigyelj, Endre! ... Van itt valami, amit már *régóta* el kellett volna mesélnem neked ...

ENDRE Na.

*Lili leül Endre mellé*

LILI Figyelsz?

*Endre hökkenten ül, karjában még mindig ott a "gyerek"*

LILI Hatszázmillió évvel ezelőtt történt, ... egy szerdai napon. Aznap éjjel apám *éppúgy* ült a kanapén, ahogy te most, és *éppolyan* mániákus szeretettel ringatott *engem*, ahogy most *te* ringatod Bandikát. Még ment a tévé, az ablakok tárva-nyitva, ... a planéta kékes, lustán pulzáló fényben tündökölt*, ...* és a *végtelenbe* nyúló *paprikaföldek* felől nehéz, fűszeres illatot sodort felénk a szél. Aztán egyszercsak meglibbent a ... *szunyogháló*, és a kerti terasz ajtaján belépett anyám, ... szőkén és *fiatalon, ...* fürdőruhában, fürdőpapucsban, vállára terített könnyű, *kalocsai*-mintás fürdőlepedőben -- .

*A színpad bal hátsó részén, mint egy jelenés, belép Szofi kalocsai mintás fürdőruhában, fürdőpapucsban, vállára terített, kalocsai mintás fürdőlepedőben*

*Mögötte Lali*

SZOFI Láttam egy alakot bújkálni a kertben. Érdekel valakit?

LILI  *Szofi!* Te mit keresel itt?

SZOFI Hogyhogy mit? Jó vicc! Inkább *megköszönhetnéd*, hogy amíg te *szórakozol*, addig én tartom helyetted a frontot. Endre kétségbeesetten telefonált, hogy te szőrén-szálán eltűntél. Szegénykém olyan *zaklatott* idegállapotban volt, hogy jobbnak láttam átugrani. Megterítettem, szépen megvacsoráztunk, … elborozgattunk … letettük a gyereket, aztán gondoltam, csobbanok egyet, vagy talán nem szabadott volna? *Borzalmas* élmény volt, megnyugodhatsz, tele van mindenféle szutyokkal a víz. Mondd csak drágám, ti *egyáltalában* nem szoktátok tisztítani a medencét?

LILI Na jó, de a fürdőruhám? Már megbocsáss, de --

SZOFI És? Talán nem vagy a barátnőm? … A barátnőm vagy, Lili, *hiába* is berzenkedsz ellene, ... és hiába próbálod mindenféle pszichopata víziókkal módszeresen tönkrevágni ezt a meghitt és bensőséges kapcsolatot, amely a *szimpla* *kollegialitáson* *túl* mára már szinte *családtagokká* avatott bennünket, lévén hogy a *férfi*, akit *szeretünk...*

LILI *(hisztérikusan, sziszegve)* Hallod, ezt, Endre? Hallod ezt?

ENDRE *(még mindig a karjaiban tartva a "testet", halkan)* Lányok, könyörgök! … Legalább erre a szegény, vadidegen kisgyerekre legyetek tekintettel! ... Nézzétek csak! … Elaludt.

*Pillanatnyi áhitatos csönd, majd hirtelen éles telefoncsörgés odakintről*

SZOFI Enyém!

*Szofi kiszalad*

*Lili a szemével odaint Lalinak,hogy „intézkedjen”, aki visszaint a fejével, hogy „Rendben. Bízd csak rám.”*

*Lali lassú, kimért léptekkel elindul Szofi után*

*Odakintről, a színfalakon túlról a Lali-féle jellegzetes fényvillanás, nyomában egy halálos női sikoly és egy hatalmas csobbanás hangja*

*Ugyanabban a pillanatban Endre öléből kibomolva legörög az üres türülköző-göngyöleg*

*Endre moccanni se mer, bénultan ül*

ENDRE *(a sikolyra)* Mi volt ez?

LILI Semmiség. Egy kis baleset. ...

ENDRE Baleset? *(felpattanna)*

LILI *(visszahúzza)* Előfordul. ... Tudod! Mióta tele van ezekkel az *izékkel* a város... *(Lalinak, kifelé, kiabálva)* Lali, ha végeztél, gyere már be!

ENDRE Lili én ... meg tudom magyarázni!

LILI Igen? Jaj, de jó. Épp kérni akartalak ... Tudod az a helyzet, hogy én ... *annyi* mindent nem értek.

ENDRE Tényleg?

LILI Rejtélyek, titkok, furcsaságok ... *(odahajol, súgva) Paranormális* jelenségek a ... házaséletünkben...

ENDRE Hogy *mi*?

LILI Testelhagyás, időcsapda ... kozmikus magány... *(Endre döbbenten mered rá) Mázsás* rúzsfolt egy *pille*-palackon ... végtelenbe nyúló "*sajtóvacsorák*" ... meg a többi...!

ENDRE Többi?

LILI Poloska az ágyban, ... rejtett kamera a fogkefetartóban ... detektor a fügefán...

ENDRE Miket beszélsz?

LILI Azt hiszed, nem tudom, hogy kémkedsz utánam? ... Hogy figyeltetsz?! Hogy *tanulmányozol*?!

ENDRE Hogy *én?*

LILI *Mellém* fekszel, hogy a *közelembe* férkőzz ... *Beszéltetsz*, ... hogy *elszóljam* magam ... *(félig elfordul) Fél* szemmel *folyton* engem nézel *(hirtelen visszafordul) Most* is! ... Adatokat gyűjtesz, jelek után kutatsz, ... *(jelentőségteljesen) halottlátókkal* konzultálsz ...

*Pillanatnyi csend Endre* *tanácstalanul néz*

LILI Na és? ... *Hogy* haladtok? ... *Gyűlik* az anyag? ... *(súgva, jelentőségteljesen)* Dolgozik a team?

ENDRE Miféle team?

LILI Nagy fogás, nem mondom!

ENDRE Mi van?

LILI *(idézi) "Kik lehetnek, honnan jöttek? -- Tudományos-fantasztikus tényfeltáró riport-sorozat egy titokzatos, távoli bolygóról"* ... Szenzációs! Gratulálok! *Eszméletlen* durranás lesz! ... A "*K-dosszié"!* ...meg a *Paprika-projekt"*! ... *Lesifotók* egy kedves kis ufóról, képaláírás: *"Lajos, a droid"*...

ENDRE *(kedvesen, őszinte részvéttel, odafordulással)* Lili drágám, mi a baj? Menstruálsz? Vagy mi van?

LILI *(kikiabál)* Lali! Gyere már! Hol az istenbe vagy? ... Berezeltél? Vagy mi az isten?!

*Lili felugrik, hátramegy az erkélyajtóhoz, de hiába szólongatja Lalit, az nem mutatkozik*

*Visszamegy Endréhez, aki továbbra is döbbenten és halálra váltan ül a kanapén*

*Megáll mögötte*

LILI *(kifelé, Lalinak szánva)* Oké! Így is jó! ... Ha már *rád* se lehet számítani! ... Megoldom, nem gond! Meg én! ... Figyelsz?

*Lili csettint egyet, mire hirtelen kihúnynak a fények*

*Teljes sötét*

ENDRE Hopp, mi volt ez?

LILI Mondd csak, Endre!

ENDRE Hm?

LILI Te ezt *komolyan* gondoltad? ... Te *igazán* azt hitted, hogy én ezt majd *hagyom*?

ENDRE Lili! ... Mit csinálsz? ... Mi ez itt? Ne csikálj már!

LILI Hogy *zokszó* nélkül *végigasszisztálom*, amíg te, ... amíg *ti*!, ... amíg ti itt *mindannyian*... !

ENDRE Hallod, Lili? ... Engedj már el! ... Mi ez itt a kezedben? Na! Mit akarsz? *(halálra rémül)* Jézusom! Te bekattantál. Basszameg, te teljesen bekattantál! Ne csináld ezt, könyörgöm! Várj! ... Várj már, Lili! ... Lecsuknak, te hülye! ... Sittre vágnak! Bekasztniznak! Ott fogsz megrohadni, érted? ... Ne őrülj már meg! *Kalocsára* akarsz *kerülni?*

*Továbbra is teljes sötétség*

LILI *(sejtelmesen, könnyedén, játékosan)* Hát...

**10. jelenet**

*A 2. jelenet konditerme*

 *A színpad bal hátsó részében az infraszaunakabin, nyitott ajtaján kifordulva fekszik Lili élettelen teste a földön*

*A színpad túloldalán, a kondigépek előtt megrendülten áll Vivi és Bogi, arccal a nézőtér felé fordulva*

*Lali a színpad bal elülső részében egymagában álldogál*

*Berobog Szofi, a nyakában még ott az előző jelenetből a kalocsai mintás fürdőlepedő*

SZOFI Úristen! *Most* hallom! *(szörnyülködve nézi a hullát)* Te jó ég! Ez iszonyú! *...* Vivi*,* hát ez...! *(sírva borul a nyakába)* Most *mondd*!

VIVI Nyugodj meg drágám! ... Most erősnek kell lenned. A felügyelő úr néhány kérdést szeretne feltenni nekünk..

SZOFI *(a nézőtér felé fordulva, a nézők felett egy képzeletbeli pontra meredve) Bocsásson* meg, felügyelő úr, de ez az egész *annyira* hihetetlen. Délben még együtt salizunk a büfében, most meg...

BOGI Rettenetes!

VIVIFelfoghatatlan!

SZOFI *(a többiekhez)* Főnök? Tudja már?

*Messziről nézik a hullát*

*A nők egymás szavába vágva „válaszolnak” a láthatatlan nyomozó „kérdéseire”, miközben mindhárman egy, a nézőtér feletti képzeletbeli pontra néznek*

VIVI *Gyanúsat?* … Hogy érti?

SZOFI *Semmi* gyanúsat nem észleltünk. *(a többiekhez)* Én legalábbis...

BOGI Szolíd kis nő volt.

SZOFI Egyszerű,...

VIVI ... csendes, ...

BOGI ... konszolidált ...

*Szünet*

VIVI Mondjuk volt egy-két *heppje*, de...

SZOFI Tudja *megőrült* az ilyen *űrhajós* dolgokért, hogy *Mars* ...

BOGI ... meg *Vénusz* ...

SZOFI Beülni egy kicsi, szűk kabinba, és ...

VIVI *(irónikusan)*... "*száguldozni a világűrben*"... !

*Szünet*

BOGI Volt egy fura kabalája, emlékeztek?

VIVI Teddy Mackó? ... Vagy matyóbaba?

BOGI *Dehogy* mackó!

SZOFI Robot Robi!

BOGI Az! ... Még beszélt is hozzá!

SZOFI Hurcolászta jobbra-balra...

BOGI Jópofa volt...

*Szünet*

VIVI Hogy *honnan*? Mintha mondta volna …

SZOFI Valahonnan a ... *világ végéről.*

BOGI *Karcag? ...*

VIVIVagy *Kiskunfélegyháza?*

*Szünet*

BOGI Családja? ... Hát, ö-ö...

VIVI Senki.

SZOFI Árva szegény.

BOGI Kapcsolata? ... Úgy érti, hogy ...

VIVI Szeretője! ... Ugyan már!

BOGI Barátai?

SZOFI Rajtunk *kívül?*

VIVI Megtakarításai? ... *Neki*?!

*Szünet*

BOGI Hogy mit? …

VIVI Gyereket? … Nem hinném.

BOGI Kizárt.

SZOFI Utálta a gyerekeket.

BOGI Pasija sem volt, nemhogy…!

VIVI *Fura*, de még a ... *főnök* se izgatta...

BOGI *(rávágja) Mi* is csodálkoztunk!!

SZOFI Hülyítette, hogy bevágódjon...

VIVI … szédítette, hogy elérjen ezt-azt…

SZOFI …de igazából ...

BOGI ... le se szarta.

VIVI *Az* meg persze ...!

SZOFI Őrjöngött! De *szabályosan*!

VIVI Zaklatta!

BOGI Könyörgött!

SZOFI Ígért neki fűt-fát …

VIVI … házasságot …

SZOFI … céges autót …

BOGI Végül megfenyegette, hogy tönkreteszi … sőt!

VIVI *(súgva)* Ki akarta rugni!

SZOFI Mit “*akarta*”?! Ki is *rúgta*! *(a többiekhez)* Most hallottam. Nem mondtam még?

VIVI *(nem figyel Szofira, előre nézve, döbbenten)* Micsoda?

BOGI Ez képtelenség!

VIVI *(a többiekhez)* Halljátok ezt?

BOGI *Harmadik* *hónap*?

SZOFI Tévedés lesz!

VIVI Nem! Ez nonszensz!

SZOFI Pedig nem is látszott rajta…

BOGI Uramisten!

VIVI *Ez* valami *vicc*?

*Szünet*

*Komoran, elcsendesedve, megrendülten állnak*

VIVI Halottkém? Látta már?

BOGI Boncolni? Fogják?

*Szünet*

SZOFI Búcsúlevél?

VIVI Ujjlenyomat?

BOGI DNS-profil?

VIVI *Idegenkezűség*?

SZOFI *(rávágja)* Kizárt!

VIVI *(Szofihoz)* Hogyhogy kizárt?

SZOFI *(Vivinek)* Kizárt. Most mondta. Nem hallottad? … *Süket* vagy, drágám? Csak jobban tudja!

VIVI ... És a vér?

SZOFI Miféle vér?

VIVI Hogyhogy miféle! *(körbemutat)* Ez a *töménytelen* vér mindenütt! *(mutatja)* Ott! Meg ott! A cipőjén, a ruháján, a türülközőn ... a *padlón*! *(sehol egy csepp vér)*

*Szofi és Bogi lenéznek és ijedten kapják fel a talpukat, mintha tényleg vérben tocsognának*

BOGI *(ijedten)* Á!

SZOFI Úristen!

BOGI Na de felügyelő úr!

VIVI Nem kéne esetleg...?

BOGI És ha a gyilkos…

VIVI … ne adj isten …

*Rémülten néznek körbe, aztán vissza a “nyomozóra”*

BOGI *Mi* van, ha még a …

SZOFI … *közelben* bújkál?!

*Lali még mindig a színpad túlsó felén álldogál*

*Oldalról behúz egy egyszerű, a friss hullák elszállításához használatos, kocsin guruló pléh-koporsót, és odatolja az infrakabin elé. Aztán leemeli a koporsó fedelét, lehajol, karjába veszi Lili tetemét, felemeli a földről, és beemeli a koporsóba.Visszateszi a koporsó fedelét, majd határozott mozdulattal megragadja a fogantyút, és elkezdi kifelé tolni a kocsit.*

*A nők már csak ekkor eszmélnek fel*

SZOFI Na de…!

BOGI Micsinál ez?!

VIVI Hová viszi?

SZOFI *(Lali felé)* Álljon csak meg!

BOGI Fogják már meg!

VIVI (*Lali után)* Álljon meg! Hé!

BOGI Ezt nem lehet csak *így*!

SZOFI Jöjjön vissza! Nem hallja? ... Haló!

*Mire mozdulnának, Lali kitolja a koporsót, és a szín elsötétül. A következő jelenet kezdetéig folyamatos, kísértetiesen visszhangzó, kellemetlenül zakatoló hangot hallunk, mintha egy hosszú, alagsori folyosón tolnának végig egy kocsit*

**11. jelenet**

*Egy kifejezetten "űrdizájnos berendezésű" hullaházban vagyunk, a színpad jobb oldalán, félig felénk fordítva egy -- a hullák tárolására szolgáló -- polcrendszert látunk. A falon már csak egyetlen, derékmagasságban tátongó üres hely van*

*Lali nagy zakatolással betolja a színre a koporsót, szinte neki a falnak, mintha ezzel egy hosszú út végére, a lehetséges legvégső határig jutottak volna el*

*Körbenéz*

LALI *(magában morfondírozva)*

**Nem is olyan nagyon**

**gáz!**

**Nincs szebb, mint egy hulla-**

**ház…**

*(„bekopog a koprsó fedelén)*

Hahó!

*A koporsó fedele óvatosan felemelkedik, és kíváncsi, vigyorgó képpel előkandikál alóla Lili.*

LILI  *(vidáman, lelkesen)* Na, mi van? Indulunk?

LALI Hát, Lilike...

LILI *(fejével a hullatároló fal felé int)* Ezzel?

LALI Meg van dumálva! *(a fal felé)* Igaz, haver?

*A falon hangjelzés kíséretében kigyullad néhány piros jelzőfény*

LILI Hát akkor?

LALI Ha gondolod, felőlem...

*Kínos csönd*

LILI Hé! Most miért hallgattál el?

LALI Én csak...

LILI  Na?

*Lali hallgat*

LILI Mi az, Lali, megkukultál?

LALI Tudod, ... azon gondolkozom... Hogy milyen *rémesen* bonyolult is egy ilyen történetet befejezni.

LILIBonyolult? Már mért lenne bonyolult? ... Jaj, Lali, te mindig mindent agyonkomplikálsz. Idefigyelj! Hogy is volt csak?

LALI Hogy is, hogy is...

*(lassan, még lendület nélkül)*

**Teltek-múltak a napok...**

**még aludtak egy jó nagyot...**

LILI Aztán?

LALI *(belelendül a mesélésbe)*

**Aztán mikor jött az óra,**

**-- épp ma reggel virradóra --**

**lecuccoltak,**

**taxit fogtak,**

**nagysokára becsekkoltak,**

**átnézték az utaslistát,**

**kihúzták a Kovács Pistát,**

**ez is stimmel, az is kész,**

**pont esett, de semmi vész,**

**beszálltak az űrhajóba, és...**

*Lali elmélázik*

LILI És? ... Lali!

LALI **Lali pattan,**

**mint a labda,**

**picit fél,**

**-- de nem mutatja! --,**

**szívében vad szenvedély,**

**még egy perc és**

**megkapják a**

**felszállási engedélyt.**

**A *raketták* beindulnak,**

**a hajótest meginog,**

**-- otthon némán bámulják a**

**képernyőt a rokonok --**

**még egy *perc* és**

**minden műszer egytől-egyig**

**befuccsol, a**

***robot*pilóta a *végső* fény-**

**sebességre kapcsol,**

**s míg Lali *új,***

**-- és mindig újabb! --**

**rádiójelekre vár,**

**Lili itt,** *(megkocogtatja a koporsó fedelét)***a szomszéd kabin**

**ablakánál álldogál,**

**s míg szeme előtt leperegnek**

**életének tényei,**

**elmaradoznak mögöttük**

***Budapest***

**fényei...**

*Lili még mindig ott kukucskál a koporsó alól. Lali megfogja a koporsó fedelét, és óvatosan elkezdi lecsukni*

LALI *(mutatja Lilinek, hogy húzza be a kezét)* Pardon!

LILI (*(játékosan)* Bocsi!

*Lili behúzza a kezét*

*Alakja lassan eltűnik a koporsó lecsukódó fedele mögött, de az utolsó pillanatban eszébe jut valami, ijedten próbálná felemelni a fedelet, de Lali már erővel nyomja lefelé*

LILI *(kiabál a résen kifelé)* És *te,* Lali? ... És *te* ? ... *(hangosan dörömböl)* És *TE* ??

*Lali erőszakkal ráilleszti és rögzíti a koporsófedelet, miközben Lili odabentről hangosan dörömböl*

*A dörömbölés lassan abbamarad*

*Lali tovább munkálkodik, mint egy közönséges hullaházi munkás, rutinos mozdulattal kihúzza a falból a megfelelő sínt, rátolja a koporsót és fémes, hidegen kongó hangok kíséretében egy végső, nagy döndüléssel betolja a helyére*

*Dolgavégeztével összecsapja a tenyerét, majd egyik kezét csípőre téve, másik kezével a falnak támaszkodva kedvesen mosolyogva a nézőtér felé fordul*

*A jellegzetes szemvillanás, varázslat-effekt, sötét*

A darab a Vígszínház felkérésére született.

Köszönöm Eszenyi Enikő, Radnóti Zsuzsa, Kovács Krisztina és Garai Judit segítségét.

A szerző